


                                                                                                                                   סוגיות בעיון מסכת סוכה- שאלון 6281
תוכנית לימודים – מסכת סוכה תשפ"ז- תשפ"ח
מסלול תלמוד – יחדות ההגבר 6281

היבחנות חיצונית (16.5 דפים)
ב ע"א [משנה] – ג ע"ב [עד: "ואי לא לא דיר ביה אינשי"] 
כה ע"א [משנה] - לה ע"א [עד המילים: "מיכתת שיעוריה"] 
לו ע"ב [משנה] – לט ע"א [עד המשנה] 
מא ע"א [משנה] – מב ע"ב [סוף הפרק]  	

רשימת סוגיות בעיון
1. כה ע"א- כו ע"א שלוחי מצוה פטורים מהמצוה- עוסק במצווה פטור מהמצוה
2. כז ע"א- חובת סוכה  כל שבעה
3. כט ע"ב – לולב היבש והידור מצוה 
4. ל ע"א- מצוה הבאה בעבירה 
5. לח ע"ב- לט ע"ב - שומע כעונה, כל המצוות מברך עליהן עובר לעשייתן   
6. מא ע"א - לולב שבעה ימים במקדש ובירושלים בזמן הזה, וזכר למקדש

רשימת נושאי הסוגיות לפי הסדר והדפים וציון התוספות וסוגיות העיון המופיעים בכל סוגיא
	פרק ראשון/ דפים ב ע"א- ג ע"ב (עד המילים ולא דיירי ביה אינשי) 

	משנה
	סוגיא
	דפים 
	ד"ה בתוס' 
	סוגיות בעיון

	סוכה שהיא גבוהה למעלה מעשרים אמה פסולה
	1. הבדל בין סוכה למבוי 
	ב ע"א(משנה- תני תקנתא)  
	מאי, דאורייתא (מחלוקת רש"י תוס')
	

	
	2. מדוע סוכה מעל 20 אמה פסולה (לשיטת חכמים) 
	ב ע"א (מנא הני מילי)- ב ע"ב(משום קושיא דאביי)
	כי 
	

	
	3(א). בירור מחלוקת חכמים ורבי יהודה 
	ב ע"ב (כמאן אזלא הא דאמר רבי יאשיה-  יותר מארבע אמות דברי הכל כשרה)
	וכיוון, יש, כמאן
	

	
	3(ב). סיפור הילני המלכה 
	ב ע"ב (מיתבי)-  ג ע"א (לא אמרי לה דבר)
	לא (מחלוקת רש"י תוס')
	

	
	4. סוכה קטנה וגדולה (ג.-ג:)
	ג ע"א (אמר רב שמואל ר יצחק)- ג ע"ב (לא דיירי ביה אינשי)
	דאמר לך מני [עד: "ראשו ורובו ושולחנו". ומהמילים: "ועל מה שפסק" עד הסוף]
	

	פרק שני/ דפים כה ע"א (משנה)- כט ע"ב (סוף הפרק)

	שלוחי מצווה פטורים מהסוכה
(כה ע"א- כו כ"ב)
	5(א). משנה ומקור דין העוסק במצווה פטור מהמצווה-מקריית שמע 
	כה ע"א (משנה- טריד טירדא דרשות)
	שלוחי מצווה, ובלכתך, שהרי
	1. שלוחי מצוה פטורים מהמצוה- עוסק במצווה פטור מהמצוה

	
	5 (ב). מקור דין עוסק במצווה פטור מהמצווה – טמאי מת בפסח מדבר
	כה ע"א (והעסוק במצוה פטור מהמצווה)- כה ע"ב (כרת אימא לא צריכא)
	
	

	
	6. חיוב אבל במצות 
	כה ע"ב (גופא- ליתובי דעתיה)
	
	

	
	7. דין חתן ושושביניו בתפילה, תפילין וק"ש 
	כה ע"ב (וא"ר רבי אבא...חתן והשושבינין)- כו ע"א (פטור מן המצווה) 
	כה ע"ב: אין, 
כו ע"א: חתן (מחלוקת רש"י תוס') 
	

	
	8. פטור הולכי דרכים ושומרים מסוכה
	כו ע"א (ת"ר הולכי דרכים- כריא דפירי)
	הולכי, וחייבין, פרצה
	

	
	9. חולים ומשמשיהן 
	כו ע"א (חולין משמשיהן- פטור משמשיו לא)
	ואפילו
	

	
	10. אכילת עראי ושינת עראי בסוכה, שינה בתפילין 
	כו ע"א (אוכלים אכילת עראי)- כו ע"ב (עד המשנה)
	כו ע"א: אבל, הישן
	

	11. משנת מעשה והביאו 
	כו ע"ב - כז ע"א 
	
	

	משנת רבי אליעזר (כז ע"א -כח ע"א)

	1. אכילה בסוכה כל שבעת ימי החג- מחלוקת התנאים והמקורות לדעות
	כז ע"א (משנה- הכתוב קבעו חובה)
	תשבו כעין תדורו 
	2. חובת סוכה כל שבעה

	
	12. חובת תשלומין
	כז ע"א (ועוד א"ר אליעזר- לכבוד קונך)
	אי בעי, חזר בו (מחלוקת רש"י תוס'), במיני תרגימא (מחלוקת רש"י תוס')
	

	
	13. דין יציאה מסוכה לסוכה ואין עושין סוכה בחוה"מ
	כז ע"א (ועוד שאלו)- כז ע"ב (ואינה לשבעה קמ"ל)
	
	

	
	14. סוכה גזולה ושאולה
	כז ע"ב (תניא רבי אלעזר אומר כשם- לא אצטריך קרא)
	כל האזרח (מחלוקת רש"י תוס')
	

	
	15. יציאה מהבית במועד, הקבלת פני רבו, פריסת סדין בשבת
	כז ע"ב (ת"ר מעשה ברבי אלעאי) כח ע"א (דלא מבטל לא)
	
	

	
	16. מידותיהן של רבי אליעזר וריב"ז
	כח ע"א (ת"ר מעשה ברבי אליעזר- עד המשנה)
	
	

	מי שהיה רובו וראשו (כח ע"א -כח ע"ב )
	17. משנה (מי שהיה ראשו ורובו), פטור נשים מסוכה. 
	כח ע"א (משנה) כח ע"ב (נשים כלל קמ"ל)
	
	

	
	18. דין קטן בסוכה
	כח ע"ב (אמר מר- עד המשנה)
	
	

	כל שבעת ימים עושה אדם סוכתו קבע (כח ע"ב-כט ע"ב)
	19. פעולות ותשמישים בסוכה
	כח ע"ב (משנה)- כט ע"א (ויעלה עמוד השחר)
	כט ע"א: מנא, ואמרי
	

	
	20. מכות טבע כפורעניות על חטאים
	כט ע"א (משל למה הדבר דומה)- כט ע"ב (סוף הפרק)
	
	

	פרק שלישי (חלק א)/ דפים כט ע"ב (תחילת הפרק) -לה ע"א (עד המילים מיכתת שיעורי) 

	לולב הגזול (כט ע"ב- לב ע"ב)
	21. משנה, לולב הגזול והיבש 
	כט ע"ב (תחילת הפרק)- ל ע"א (וכדידיה דמי קא משמע לן)
	כט ע"ב: לולב יבש פסול, קא פסיק ותני, בעינן הדר וליכא
	3. לולב היבש והידור מצווה

	
	
	
	ל ע"א: משום דהוה ליה, מתוך
	4. מצוה הבאה בעבירה 

	
	22. ספק גזל בהדסים 
	ל ע"א (אמר להו רב הונא)- לא ע"א (הושענא קרו ליה)
	ל ע"ב: כי, שינוי (התוס' מסתמך גם על הסיפור דההיא סבתא בדף לא.)
	ל: 

	
	23. סוכה גזולה 
	לא ע"א (ת"ר סוכה- יהיב ליה דמי)
	אבל (מחלוקת רש"י תוס')
	לא.

	
	24. מחלוקת ת"ק ור"י בדין יבש (לא.-לא:)
	לא ע"א (תנא יבש פסול)- לא ע"ב (הדר באילנו משנה לשנה)
	לא ע"ב :הואיל
	לא: (הסוגיא מתחילה בדף לא.)

	
	25. לולב של אשרה ועיר הנדחת
	לא ע"ב (של אשרה- שמע מינה)
	
	

	
	26. נקטם ראשו 
	לא ע"ב (נקטם ראשו) לב ע"א- בעל מום הוא ופסול)
	
	

	
	27. נפרצו עליו 
	לב ע"א (נפרצו עליו וכו'- התיומת ופסול)
	
	

	
	28. אגד הלולב עצמו
	לב ע"א (ר' יהודה אומר- כף קרי ליה)
	
	

	
	29. ציני הר ברזל 
	לב ע"א (ציני הר ברזל)- לב ע"ב פתחה של גיהנם)
	
	

	
	30. שיעור גובה הלולב
	לב ע"ב (לולב שיש בו שלשה טפחים- עד המשנה)
	
	

	הדס הגזול (לב ע"ב- לג ע"ב)
	31. משנה, זיהוי ההדס עם מצוות התורה לקחת ענף עץ עבות 
	לב ע"א (משנה)- לג ע"א (כל אחד ואחד)
	לב ע"ב: האמת (מחלוקת רש"י תוס'), תלתא (מחלוקת רש"י תוס') 
	

	
	32. נקטם ראשו- דין דיחוי במצוות 
	לג ע"א (נקטם ראשו- זה אלי ואנוהו)
	
	

	
	33. דין הדס שענביו מרובין 
	לג ע"א (או שהיו ענביו מרובין)- לג ע"ב (אלא שלקה)
	
	

	
	34. הכשרת הדס ע"י מיעוט ענבים בחול המועד וביו"ט (המשך הדיון בדין דיחוי במצוות, דין פסיק רישא) 
	לג ע"ב (אם מיעטן כשר- עד המשנה) 
	מודה (מחלוקת רש"י ותוס')
	

	ערבה גזולה (לג ע"ב-לד ע"ב)
	35. משנה, זיהוי הצמח איתו מקיימים את מצוות התורה של "ערבי נחל" 
	לג ע"ב (משנה)- לד ע"א (כצפצפה שבהרים)
	
	

	
	36. ההבדל בין ערבה,  
דברים שנשתנה שמם מזמן חורבן הבית 
	לד ע"א (ת"ר איזהו ערבה)- לד ע"ב (עד המשנה)
	
	

	
	
	
	
	

	37. משנת ר' ישמעאל אומר 
	לד ע"ב 
	ערבי; שתהא; ולדרוש
	

	38. משנת אתרוג הגזול 
	לד ע"ב (משנה) – לה ע"א (מיכתת שיעורי)
	
	

	פרק שלישי (חלק ב)/ דפים לו ע"ב (משנה) – לט ע"א (עד המשנה)

	אין אוגדין את הלולב אלא במינו (לו ע"ב- לז ע"ב) 
	39. משנה, בירור דעת רבי יהודה 
	לו ע"ב (משנה)- לז ע"א שיטה והדס וגו')
	לו ע"ב: רבי יהודה
	

	
	40. דין חציצה ולקיחה על ידי דבר אחר באגד 
	לז ע"א (ר' מאיר אומר)- לז ע"ב (מין במינו אינו חוצץ/הפעם השניה שמשפט זה מופיע )
	דבעינן (מחלוקת רש"י תוס')
	

	
	41. הרחת ארבעת המינים בחג, מיקום וסדר ארבעת המינים
	לז ע"ב (ואמר רבה הדס של מצוה- עד המשנה)
	
	

	42. משנת היכן היו מנענין 
	לז ע"ב- לח ע"א
	
	

	43. משנת מי שבא בדרך 
	לח ע"א
	יום טוב שני
	

	מי שהיה עבד או אשה 
	44. דין מי שהיו מקרין אותו (את ההלל) 
	 לח ע"א (משנה- מברכין לו) 
	מי, ותהי (מחלוקת רש"י תוס'), באמת  
	

	
	45. הלכות אמירת הלל ודין שומע כעונה
	לח ע"א (אמר רבא)- לט ע"א (מאודך ולמטה)
	הלכתא, הוא אומר הללויה, הוא אומר אנא, שמע ולא ענה 
	5(א). דין "שומע כעונה"

	
	46. כל המצוות מברך עליהן עובר לעשיתן
	לט ע"א (לברך יברך- עד המשנה )  
	עובר לעשייתן
	5 (ב). "כל המצוות מברך עליהן עובר לעשיתן" 

	פרק שלישי (חלק ג)/ דפים מא ע"א (משנה)- מב ע"ב (סוף הפרק)

	47. משנת בראשונה היה לולב ניטל במקדש שבעה ימים
	 מא ע"א -מא ע"ב  
	
	6. לולב שבעה ימים במקדש ובירושלים בזמן הזה וזכר למקדש

	י"ט ראשון של חג שחל להיות בשבת (מא ע"ב-מב ע"א)
	48. מקור לדין שלכם ביו"ט ראשון ומתנה על מנת להחזיר
	מא ע"ב (משנה- כמה היו זריזין במצוות)
	אלא, ואם
	

	
	49. בירור דינו של רבי יוסי -טעה בדבר מצווה 
	
	
	

	מקבלת אשה מיד בנה (מב ע"א- מב ע"ב)
	50. משנה ודין קבלת אשה את הלולב
	מב ע"א (משנה- קא משמע לן)
	
	

	
	51. גיל חיוב קטן במצוות לולב ובשאר מצוות
	מב ע"א (קטן היודעל לנענע)- מב ע"ב (סוף הפרק)
	
	






סוגיה בעיון מספר  1-שלוחי מצווה והולכי דרכים - חיובם במצות סוכה 
(מסכת סוכה דף כ"ה ע"א - כ"ו ע"א)
חול המועד סוכות הגיע, מזג האוויר מושלם, והחבר'ה מתכננים טיול . מסלול נפלא , נופים מדהימים, אבל– אין שום סוכה באופק במשך יומיים. האם מותר לצאת לטיול כזה בידיעה שנוותר על מצוות סוכה?
חייל בשמירה במוצב מרוחק, מתנדב שנמצא באמצע משימת חסד דחופה – מה קורה כשהמצווה שבה הם עסוקים עכשיו "מתנגשת" חזיתית עם מצוות הסוכה שמחכה להם בבית?
בסוגיה שלפניך נעסוק באחד הכללים החשובים בש"ס: "העוסק במצווה – פטור מן המצווה " 
סוגיה זו מורכבת  משני חלקים מרכזיים:
חלק א': היקף דין "העוסק במצווה-פטור מהמצווה", והסברות העומדות מאחורי דין זה:
· שורש הדין: נפתח בלימוד גמרא וברש"י כדי להבין מאיזה פסוק בקריאת שמע ומאיזה דין בפסח שני למדו חכמים שהעוסק במצווה פטור מחברתה, ומהו בדיוק גדר ה"טרדה" של המצווה.
· מחלוקות הראשונים והאחרונים: נלמד את שיטות התוספות, הר"ן והריטב"א ונשאל:  מה קורה כשאפשר לקיים את שתיהן בלי להתאמץ? האם הפטור הוא מוחלט (הר"ן) או שהוא נובע רק מ"אונס" וטרחה (תוספות)? נראה כיצד עמדות אלו מתפרשות בעיניהם של האחרונים בני זמנינו- ה"קהילות יעקב" (הסטייפלר)זצ"ל  והרב אשר וייס  יבדל"א.
חלק ב': מפגש עם המציאות – צבא, טיולים וערכים 
לאחר שנבנה את היסודות ההלכתיים, נעבור לחיים עצמם ונראה כיצד הפוסקים בדורות האחרונים יישמו את הסוגיה הזו למעשה:
· פסקי הלכות צבא: נלמד את פסקיו של הרב שלמה גורן זצ"ל (הרב הראשי לצה"ל הראשון) לגבי לוחמים בשטח, שומרים במוצבים וחיילים בבסיס קבוע.
· דילמת הטיולים בחול המועד:  נלמד את דברי  – הרב אהרן ליכטנשטיין זצ"ל והרב יעקב אריאל שליט"א  ונשאל: האם יציאה לטיול נחשבת כ"הולכי דרכים" הפטורים מסוכה? נגלה כיצד שורת הדין הפורמלית נפגשת עם המבט הערכי, ההשקפתי והחינוכי של מה זה אומר להיות אדם ש"כמהה למצוות" ואוהב את הארץ.

1. שלוחי מצווה פטורין מן הסוכה 
מקור 1 -שיטת רש"י
דף כ"ה. - 'שלוחי מצווה'; 'פטורין מן הסוכה'; 'ובלכתך'; 'טריד'; 'כונס אלמנה'; דף כ"ו. - 'הולכים לדבר מצווה'; 'שלוחי'  
1. דין עוסק במצווה פטור מן המצווה נלמד מהפסוק בקריאת שמע - "בשבתך בביתך ובלכתך בדרך''. הסבר כיצד?  [ע"פ מהלך הגמרא] 
2. הגמרא למדה דין זה גם מפסח שני. הסבר מה הצורך בשתי מקורות לדין זה. (מצוות קריאת שמע , פסח שני) [ע"פ מהלך הגמרא]
3. הגמרא למדה שחתן פטור מקריאת שמע באמצעות לימוד נוסף.
הסבר על פי רש"י מדוע? [ד"ה ובלכתך] 
4. הסבר על פי רש"י: [ד''ה פטורין מן הסוכה; ד''ה הולכין לדבר מצוה].
1. מה החידוש של המשנה לגבי דין שלוחי מצווה פטורים מן הסוכה? מה הנימוק לחידוש זה?
2. חידוש זה דומה לדין חתן הפטור ממצוות קריאת שמע, מהו הדמיון?
5. לסיכום: מדוע  העוסק במצווה פטור מהמצווה ע"פ פירוש רש"י?

מקור 2 - חידושי הריטב"א, (רבי יום טוב בן אברהם אשבילי, סוכה דף כ"ה.)
הריטב"א מברר מה הטעם לפטור אפילו במקרה שהמצווה שנפטר ממנה גדולה מהמצווה שהוא עסוק בה:

...אפילו בעי להניח מצווה זו לעשות מצווה אחרת גדולה הימנה אין הרשות בידו. סלקא דעתך אמינא איפטורי הוא דמיפטר מינה, אבל אי בעי למשבק הא ולמיעבד אידך הרשות בידו, קמ"ל דכיון דפטור מן האחרת הרי היא אצלו עכשיו כדבר של רשות, ואסור להניח מצותו מפני דבר שהוא של רשות. 	

ועוד למדנו הכתוב, דאע"ג דאיכא עליה מצווה קבועה לזמן ודאי, כגון קריאת שמע ושחיטת הפסח, וקודם לכן באת לו מצווה אחרת [=מזדמנת] שתבטלנו מן האחרת [=הקבועה, כגון: קריאת שמע או קרבן פסח] אם יתחיל בה [=במזדמנת], רשאי הוא להתחיל בזו שבאה לידו עכשיו, ואם יבטל מן האחרת יבטל, ואינו חשוב פורק עצמו ממנה כשפורקה מעליו מחמת דבר מצווה, שאין חיוב המצווה עליו עד שיגיע זמנה, וראשונה קודמת.

6. לשיטת הריטב"א במקרה שאדם עוסק במצווה קטנה אסור לו לעזוב את העיסוק במצווה הקטנה ולעסוק במצווה גדולה
1. צטט את המילים מהריטב"א שמהם משתמע שאסור לאדם לעזוב את המצווה.
2. הסבר את הטעם מדוע אסור לעבור למצווה אפילו שהיא גדולה.
3. "ועוד למדנו הכתוב..."
איזו הלכה נוספת נובעת מהטעם שכתבת בסעיף ב? 

מקור 3- שיטת התוספות (דף כ"ה. - 'שלוחי', דף י': 'שלוחי')
7. בעלי התוספות (ד"ה שלוחי) מוכיחים את פירוש רש"י  מהגמרא [דף כ"ו.].
1. כתוב את שתי ההוכחות. 
2. עיין בדברי הגמרא בסוכה (דף י':) והסבר כיצד גמרא זו מסייעת לפירוש רש"י. 

"אתמר נויי סוכה המופלגין ממנה ארבעה רב נחמן אמר כשרה רב חסדא ורבה בר רב הונא אמרי פסולה רב חסדא ורבה בר רב הונא איקלעו לבי ריש גלותא אגנינהו רב נחמן בסוכה שנוייה מופלגין ממנה ארבעה טפחים אשתיקו ולא אמרו ליה ולא מידי אמר להו הדור בהו רבנן משמעתייהו אמרו ליה אנן שלוחי מצוה אנן ופטורין מן הסוכה".

8. אדם המניח תפילין או לובש ציצית חייב לקיים מצוות אחרות למרות שהוא "עוסק" במצווה, הסבר ע"פ בעלי התוספות (ד"ה שלוחי) מדוע?
9. בגמרא בנדרים (ל"ג:) מוזכר ששומר אבידה פטור ממתן צדקה. 
1. הסבר ע"פ התוס' הנ"ל באיזה מצב שומר האבידה חייב ומתי הוא פטור מנתינת צדקה? 
2. הגמרא בנדרים  מסייעת לטענת התוספות, הסבר כיצד. 
10. בסוף ד"ה שלוחי (מהמילים וצריך לומר- סוף התוס'), התוס' מסבירים מדוע ההולכים לדבר מצווה פטורים מן הסוכה בלילה אף על פי שהם הולכים רק ביום. הסבר את דבריהם.
11. עיין בדברי תוס' ד"ה שלוחי (דף י:) המובאים לפניך:
שלוחי מצוה אנן. וכגון שהיו מתבטלים מן המצות אם היו מחזרין אחר סוכה אחרת:
כיצד הסבירו התוספות את פטור שלוחי מצוה מסוכה?
12. לסיכום: מדוע  העוסק במצווה פטור מהמצווה ע"פ פירוש התוס'?

מקור 4 -שיטת הר"ן (רבינו נסים, מסכת סוכה, דף י"א. בדפי הרי"ף)
לפיכך נראה לי דהעוסק במצווה פטור מן המצווה אף על פי שיכול לקיים את שתיהן. דודאי בשעה שהאבידה משומרת בתיבתו לא מפטר, דעוסק במצווה אמרינן ולא מקיים מצווה. ומי שאבידה אצלו אף על פי שהוא מקיים מצווה אינו עוסק בה אלא בשעה שמנערה לצרכה, ובההיא שעתא ודאי פטור למיתב פרוטה לעני, אף על פי שאפשר לקיים את שתיהן ולחזור לנערו, אלא בההיא גוונא לא שכיח. 
והיינו טעמא דמדפטר רחמנא חתן אף על גב דאפשר ליה ליתובי דעתיה ולקיים את שתיהן...ילפינן (=למדנו ש) כל שהוא עוסק במלאכתו של מקום, לא חייבתו תורה לטרוח ולקיים מצות אחרות, אף על פי שאפשר. 
ומיהו מודינא ודאי שכל שאינו צריך לטרוח כלל אלא כדרכו במצווה ראשונה יכול לצאת ידי שניהם דבכי האי גוונא ודאי יצא ידי שתיהן ו"מהיות טוב אל יקרא רע" (= אם בקלות אדם יכול להתנהג בצורה טובה יותר, עליו לנהוג כך) ...ומיהו כל שצריך לטרוח פטור ומשום הכי רבנן דהוו שלוחי מצווה הוו גנו חוץ לסוכה, דכל זמן שליחותן עוסקים במצווה מיקרו, ולא היו חייבים לקיים מצות סוכה.

13. לשיטת הר''ן העוסק במצווה פטור מהמצווה אע"פ שיכול לקיים את שתיהן.
1. הסבר את דברי הר"ן, בתשובתך הבחן בין "עוסק" במצווה ל"מקיים" את המצווה. 
2. הבחנה זו מסבירה את פטור חתן מקריאת שמע, הסבר כיצד?
3. הדגם את שיטת הר"ן באמצעות השוואה בין אדם השמר על בגד שאבד לאדם הלובש ציצית. 
14. לשיטת הר''ן: 
1. מתי בכל זאת עוסק במצוה חייב לקיים מצוות נוספות? 
2. מה הסיבה לכך עפ''י הר''ן? בתשובתך הסבר את הביטוי "מהיות טוב אל יקרא רע"
15. כיצד הסביר הר"ן את מעשיהם של האמוראים שישנו מחוץ לסוכה?
16. לסיכום: מדוע העוסק במצווה פטור מהמצווה? ענה לפי שיטת התוספות ולפי שיטת הר"ן

מקור 5- קהילות יעקב (הרב יעקב ישראל קנייבסקי (הסטייפלר), מסכת ברכות סימן ט"ז) 
הקהילות יעקב סובר שהנפקא מינה בין התוס' והר"ן היא בשאלה האם עוסק במצווה פטור מהמצווה גם כאשר יש אפשרות לקיים את שתי המצוות. 
לימדו את דברי הקהילות יעקב וענו על השאלות שלאחריהן:  

ונראה דדעת התוס' הוא דעוסק במצווה פטור ממצווה השנית מטעם אנוס, שאנוס הוא מלעשות מצווה השנייה מחמת טרדת העסק במצווה ראשונה. ואע"פ שאינו אנוס גמור, שווייה רחמנא להאי טרדה בגדר אנוס. ולכן כשאפשר לקיים שניהם חייב. 
ודעת הר"ן ז"ל הוא דעוסק במצווה הוא פטור גמור,  דרחמנא פטריה משאר מצוות בעידנא דעסוק בראשונה. ולכן פטור אפילו באפשר לקיים שניהם בלא גרעון.
 
17. כתוב את נקודות המחלוקת בין התוס' להר"ן לפי בבעל הקהילות יעקב?
18. לפי הקהילות יעקב,  כאשר יש אפשרות לקיים את שתי המצוות. לשיטת התוס' חייב לקיים את שתי המצוות ואילו לשיטת הר"ן פטור מלקיים את המצווה השניה.
הסבר כיצד נקודת המחלוקת שכתבת בשאלה 16 משפיעה על פסיקתת בשאלה זו. 

מקור 6- מנחת אשר (הרב אשר וייס, דברים, עמ' ס"ח - ע')
וביאור מחלוקתם נראה לכאורה דיסוד גדר הלכה זו היא כעין ביזוי מצווה הוא, דאין זה כבוד להניחה ולקיים אחרת. ואף שעוסק במצווה הוא ולא בצרכי עצמו, מכל מקום אין זה דרך כבוד לדלג ממצווה למצווה, וכעין הלכתא דאין מעבירין על המצוות. 
דלדעת תוס' אין פגם אלא במניח מצווה זו כדי לקיים אחרת, אבל במקיים שתיהן אין כל פגם וביזיון. 
ולדעת הר"ן אף ביכול לקיים שתיהן אין ראוי לעוסק במצווה לעסוק באחרת, אלא יש לרכז כל פועלו ומחשבתו לקיום המצווה שהוא עוסק בה. 

19. על פי הרב אשר וייס, מה נקודת המחלוקת בין התוספות לבין הר"ן, ומה עמדת כל אחד מהם? 

2. שלוחי מצווה והולכי דרכים פטורים מן הסוכה 
מקור 7- הרב שלמה גורן (פסקי הלכות צבא, תל אביב תשכ"ט, עמ' 201)
1. כל החיילים הנמצאים בבסיס קבוע של היחידה, חייבים במצוות ישיבת בסוכה בשבעת ימי חג הסוכות.
2. יושבי המשלטים המרוחקים ליד קווי האויב פטורים מישיבה בסוכה בין ביום ובין בלילה. 
3. החיילים העומדים בשמירה או הנמצאים בתפקיד צבאי אחר במקומות המרוחקים מן הבסיס או מן הישוב, פטורים מסוכה בין בזמן שהם עדין בתפקיד ובין בזמן שהם כבר גמרו את תפקידם הצבאי, כל עוד הם נמצאים באזורי השמירה או בדרכים או במקומות המרוחקים מן הישוב הם פטורים לגמרי מצות סוכה גם בלילה הראשון של חג סוכות. 
4. החיילים החונים במקום שיש שם צליפות ויש חשש שיחדרו כדורים לתוך הסוכה פטורים ממצוות סוכה, ואסור לברך עליה גם אם אין סכנה ממשית בישיבת הסוכה. 
5. אין להימנע מלצאת לדרך או מלמלא כל תפקיד אחר בגלל אי האפשרות לקיים שם מצוות סוכה מאחר שאין נמנעים מזה כל השנה, וישיבת סוכה דומה לדירה של כל ימות השנה.
6. חיילים החונים במחנה צבאי קבוע חייבים במצוות סוכה כמו בישוב. אבל אם הם עוסקים בתפקיד צבאי הכרחי ואם יהדרו אחר סוכה יתבטלו מתפקידם, פטורים מסוכה בזמן מילוי תפקידם. 

20. הרב שלמה גורן לא נימק את פסיקותיו. נמק את פסיקותיו לאור מה שלמדת בסוגיה ובמפרשים:
1. סעיפים ב', ד': 
2. סעיף ג': 
3. סעיף ה': 
4. סעיף ו'. 

מקור 8- הרב אהרן ליכטנשטיין ("חיוב סוכה במשך טיול", מנחת אביב, עמ' 584-575)
ביחס למה שנשאלתי, בענין היתר אכילה ולינה חוץ לסוכה במסגרת טיולים בחול המועד.
יסוד הדברים בסוגיא בסוכה כ"ו. ...וכפי שפירש רש"י (ד"ה "הולכי") על אתר "דכתיב 'בסוכות תשבו' כעין ישיבת ביתו, כשם שכל השנה אינו נמנע מלכת בדרך בסחורה' כך כל ימות החג שאינו יום טוב לא הצריכו הכתוב למנוע". והיינו שזיקתו של אדם לסוכתו חייבת להקביל ליחסו לביתו הקבוע אך לא מעבר לזה. אין עליו חובה לסבול צער או סבל בגלל ישיבתו בסוכה מעבר למה שיש לו במשך שהותו בביתו ואינו חייב להיות צמוד לסוכה.
לפי זה, לכאורה פשוט כביעתא בכותחא ]=כביצה בחלב] שמותר לאדם לערוך טיול בסוכות, אף אם הוא כרוך באי קיום מצות סוכה במשך הטיול, וכמו שלא היה נמנע מלטייל במרוצת השנה חרף הצורך לאכול וללון מחוץ לביתו, או אפילו חוץ לכל בית. ואם כי רש"י הזכיר הולך בדרך בסחורה' ולשונו נותן פתח לטעון שמדובר דוקא במי שיוצא לדרך מפאת אילוצי פרנסתו אך לא ביוצא להינפש ברעות נפשיה, נראה שאין לחלק ואין כאן אלא דוגמא בעלמא, ואמנם הראשונים שקבעו את ההלכה לא חילקו כלל. ועיין בתוס' על אתר, ד"ה 'הולכי', שתמצתו את דברי רש"י ולא הזכירו סיבת היציאה. 
אלא שנותרה נקודה אחת חשובה לבירור. דהנה פשוט דפטור הולכי דרכים לא נאמר אלא כשהליכתם מתנגשת עם קיום המצווה, הווה אומר, כשאין להם אלא שתי אפשרויות, או לישב בבית ולקיים מצות סוכה או לנסוע ולוותר עליה. אך אם אפשר לקיים שניהם ודאי שחייבים בסוכה.
ובכן, להלכה, נראה להסיק:
א. מותר לצאת לטיול בחול המועד סוכות אף אם יודעים בבירור שעל ידי כך לא יוכלו לקיים מצות סוכה במשך הטיול.
ב. אם, במרוצת הטיול, מגיעים סמוך לשעת האכילה או הלינה הרגילה או המתוכננת, לאזור בו נמצאת סוכה אליה אפשר להיכנס, חייבים לאכול ו/או ללון בה. מימדי האזור ושיעור מרחק היכול לפטור - טעונים בירור.
עד כאן, מבחינה הלכתית צרה וצרופה. ברם, למעשה, פני הדברים שונים לחלוטין, ויש להתנגד בתוקף ובחריפות - מבחינה ערכית, השקפתית, וחינוכית - לטיולים או מבצעים הכרוכים בביטול מצות סוכה.
ביחס לקיום או ביטול מצוות עשה, שורת הדין של פטורים פורמליים המאפשרים ניתוק ממצווה אינם אמת המידה הבלעדית ואף לא המכרעת. שלא לדבר על הערמה ממש - המהווה בעיה הלכתית ומחשבתית כשלעצמה, ולא כאן המקום למצותה. חוסר היענות למצווה במלא היקפה אף הוא פגום, גם כשמדובר בהתעלמות ולא בהתחמקות. אדם מישראל צריך להיות רווי שאיפה וכמיהה למצוות ולא ח"ו לראותו כמשא אותו הוא טוען בדלית ברירה וממנו הוא משתחרר בהזדמנות הראשונה. והלא נקודה זו היא שורש מידת הזריזות והיא מעורה בחובה לא רק לעבוד את הקב"ה אלא לעבדו בשמחה ובטוב לבב...

21. לפי הרב  ליכטנשטיין מותר לצאת לטיול בחול המועד של סוכות אע"פ שבגלל היציאה לטיול לא יוכל לקיים את מצוות ישיבה בסוכה
הסבר כיצד הוכיח הרב ליכטנשטיין הלכה זו? 
22. ע"פ הרב ליכטנשטיין מתי יהיה חייב בסוכה גם כאשר יוצא לטיול?
23. הרב ליכטנשטיין כותב- ". ברם, למעשה, פני הדברים שונים לחלוטין...", כתוב כיצד פסק הרב למעשה, והסבר מדוע פסק כך?

מקור 9 -הרב יעקב אריאל ("טיולים בסוכות", שו"ת 'באהלה של תורה', חלק ב' סימן צ"ג)
והנה למרות מה שכתבנו שראוי להימנע מלצאת לטיול בסוכות במקום שאין סוכה, יש גם מקום לסנגר על המטיילים בסוכות ונאלצים לאכול מחוץ לסוכה. כי לציבור הדתי אין הרבה הזדמנויות לטייל בארץ. בימות החול - עסוקים, בשבת אסור לנסוע ולטייל. נשאר בעיקר חול המועד שהוא הזמן הטוב ביותר לטייל בארץ והרי יש מצווה לטייל ד' אמות בארץ ישראל, ובפרט לבני נוער שהטיול מחבב עליהם את הארץ (ועי' רמב"ן גיטין ב' א' וחידושי ריטב"א שם שיש מצות חיבה לארץ ישראל). 
ואע"פ שלא ניתנו מועדות לישראל אלא כדי שיעסקו בהם בתורה (עיין ירושלמי מועד קטן פ"ב ה"ג), מכל מקום מי שקשה לו ללמוד והוא מנצל את חול המועד לטיולים בארץ, ולשם כך שובת מעבודתו בחול המועד אי אפשר לבוא אליו בטרוניות, ויש מקום לתת לו לצאת בחול המועד מביתו לטייל. ואין כאן עונג בלבד, אלא גם צורך במידה ידועה. 
ואף על פי כן נראה שבימינו יש פתרונות נוחים להקמת סוכה. לא מיבעיא למי שנוסע ברכב, שיכול ליטול עמו "סכך לנצח" ועוד כמה אביזרים ולפרוס את הסכך בין שתי מכוניות (אלא שלשם כך צריך לדעת היטב את הלכות סוכה הרבות), אלא אפילו מי שמטיילים ברגליהם יכולים ליטול עמהם "סכך לנצח" ולהקים סוכה בזמן אכילתם. 
כמו כן אפשר להימנע מאכילת לחם או מזונות באמצע היום ולהסתפק בירקות ופירות וכדו' (ויש ביניהם גם דברים משביעים, כגון קטניות, תפוחי אדמה, אורז, וכדו'), ובלילה לסעוד סעודה עיקרית, במקום בו יש סוכה או בחזרתם לביתם ולסוכתם. וע"י כך יתחנכו הצעירים לעשות כל השתדלות כדי לקיים את המצוות באהבה. ואדרבה, מצווה גוררת מצווה, מצוות אהבת הארץ גוררת עמה את מצוות סוכה במסירות נפש, ושתי המצוות תתקיימנה בשלמות.  
24. הרב אריאל מלמד זכות על היוצאים לטיול ובכך נמנעים ממצוות סוכה, הסבירו בלשונכם את דבריו. 
25. כתבו דרכים שונות כיצד ניתן לקיים את מצוות ישיבה סוכה במהלך הטיול. 
26. מה הערך החינוכי בהשתדלות לא לוותר על מצוות ישיבה בסוכה גם במהלך טיול? 









סיכום מהלך הלימוד
הסוגיה שלמדנו מורכבת משני נדבכים מרכזיים:
 הנדבך ההלכתי-למדני – העוסק בגדרי הכלל "העוסק במצווה פטור מן המצווה"; והנדבך היישומי-אקטואלי – הבוחן את הכלל הזה הלכה למעשה בחיי החייל בצה"ל והמטייל בחול המועד.
1. הנדבך ההלכתי והלמדני
שורש הדין והגדרתו (מקור 1)
מקור הפטור: הגמרא למדה את הכלל שהעוסק במצווה פטור מהמצווה משני מקורות: מקריאת שמע ("ובלכתך בדרך" – בלכתך שלך אתה מחויב, אך לא בלכתך לדבר מצווה ומפרשת פסח שני (אנשים שהיו טמאים למת ועסקו במצווה
שיטת רש"י: העוסק במצווה פטור מן המצווה משום שהוא טרוד במצווה ואיננו יכול להיות מרוכז בשתי המצוות באופן מלא בו זמנית. החידוש במצוות סוכה הוא שגם אם השליח הולך ברגליו ואינו טרוד במחשבה עמוקה, עצם העיסוק הפיזי במלאכתו של מקום פוטר אותו.
מהפסוק "בשבתך בביתך ובלכתך בדרך" לומדים שני מיעוטים: 
[א] פטור במקרה שהוא טרוד באופן מעשי בקיום מצווה אחרת; 
[ב] פטור אפילו במקרה שהוא טרוד רק במחשבתו בקיום מצווה אחרת, כדוגמת חתן הטרוד בבעילת מצווה ופטור מקריאת שמע. 
באופן דומה פירש רש"י את הפטור של ההולכים לדבר מצווה ממצוות סוכה - כיון שהם טרודים במחשבת המצווה ותיקוניה, הם פטורים ממצות סוכה. ופטור זה הוא אפילו במקרה והולכים ביום – פטורים מסוכה בלילה וזאת משום שהם טרודים במצווה.


דילמת קיום שתי המצוות יחד: מחלוקת הראשונים (מקורות 2–4)
מה הדין כאשר אדם יכול לקיים את שתי המצוות במקביל ללא מאמץ או פגיעה במצווה הראשונה?
· שיטת הריטב"א: העיסוק במצווה הראשונה הופך את המצווה השנייה עבורו ל"דבר של רשות", ולכן אסור לו לעזוב מצווה (אפילו קטנה) כדי לעבור למצווה אחרת (אפילו גדולה).
· שיטת התוספות (פטור מטעם אונס): הפטור מבוסס על "אונס" וטרחה. לכן, אם ניתן לקיים את שתיהן יחד – חייב לקיים את שתיהן. התוספות מוכיחים זאת מהאמוראים שישנו מחוץ לסוכה רק משום שאם היו מחזרים אחר סוכה היו מתבטלים משליחותם.
· שיטת הר"ן (פטור מוחלט): התורה פטרה לגמרי את מי שעוסק במלאכתו של מקום מכל מצווה אחרת באותו הזמן, אפילו אם הוא יכול לקיים את שתיהן (הר"ן מחלק ואומר שכאשר כאשר אדם מקיים מצווה מבלי להיות עסוק בה בפועל הוא יהיה חייב במצוות  - כגון מצוות ציצית שאדם מקיים אותה בעצם לבישת הציצית אע"פ שאינו עוסק בה בפועל). עם זאת, הר"ן מסייג שאם קיום המצווה השנייה אינו דורש שום טרחה נוספת כלל (כמו לבישת ציצית תוך כדי שמירת אבידה), עליו לעשות זאת מדין "מהיות טוב אל יקרא רע".

הסבר מחלוקת הראשונים ע"י האחרונים (מקורות 5–6)
· ה"קהילות יעקב" (הסטייפלר): מגדיר כך – לתוספות הפטור הוא גדר של אונס (ולכן באפשר לקיים שניהם – חייב), ואילו לר"ן זהו פטור גמור ושהתורה העניקה לעוסק במצווה (ולכן פטור גם אם אפשר).
· הרב אשר וייס ("מנחת אשר"): מציע הסבר רעיוני לפיו מעבר ממצווה למצווה נראה כביזוי המצווה הראשונה. לתוספות הפגם הוא רק כשמניחים את המצווה הראשונה, ולר"ן – יש לרכז את כל הכוחות והמחשבה במצווה הנוכחית.
2. הנדבך היישומי והערכי (לדורנו)
חובת סוכה לחיילים בצבא- הרב שלמה גורן (מקור 7)
הרב גורן מבחין בין חיילים בבסיס קבוע או מחנה קבוע החייבים בסוכה )כעין ישיבת ביתו), לבין לוחמים במוצבים, שומרים בתפקיד, או חונים במקום שיש בו סכנה וחשש ביטחוני הפטורים לגמרי מסוכה ) הן מטעם "שלוחי מצווה" והן מטעם "מצטער")

האם מותר לצאת לטיול בידיעה שלא תהיה סוכה- הרב ליכטנשטיין והרב אריאל (מקורות 8–9)
· הרב אהרן ליכטנשטיין: מצד עיקר הדין, "תשבו כעין תדורו" – כשם שכל השנה אדם יוצא מביתו לצרכיו ולטיול, כך מותר בסוכות. אך מבחינה חינוכית וערכית. אדם מישראל צריך להשתדל בכל כוחו לקיים כמה שיותר  מצוות ולא לחפש פטורים פורמליים כדי להשתחרר מהן.
· הרב יעקב אריאל: מלמד זכות על המטיילים, שכן חול המועד הוא ההזדמנות היחידה של הציבור הדתי לקיים את מצות חיבת הארץ דרך הרגליים. עם זאת, הוא קורא למצוא פתרונות יצירתיים שיאפשרו לקיים את שתי המצוות: הקמת סוכות ניידות ("סכך לנצח"), או הימנעות מאכילת קבע (לחם ומזונות) במהלך שעות הטיול בשטח. בכך, הנוער מחנך את עצמו לקיום מצוות מתוך אהבה ומסירות נפש.










על הסוגיה
העוסק במצווה פטור מן המצווה: מהסוגיה אנו לומדים על משמעות העיסוק במצווה. אדם העוסק במצווה מוצא את עצמו טרוד ממנה, והיא משפיעה על מחשבתו ומעשיו יום ולילה. עד כדי כך אנחנו אמורים להיות שקועים בתוך המצווה שאנו עסוקים בה, שהיא ממלאת לגמרי את חיינו, ופוטרת אותנו אף מקיום מצוות אחרות. לפעמים אדם מחפש מצוות אחרות משום שהוא אינו שקוע דיו בתוך "המצווה" ולא מספיק מוטרד מקיומה.
מטרתה של המצווה היא הדבקות בקדוש ברוך הוא, וכאשר האדם דבק בקב"ה באמצעות מצווה אחת, טוב הוא שיהיה כולו עסוק במצווה זו, ולא יחפש אז את הקב"ה במצוות אחרות. מהריטב"א למדנו שאין לעזוב גם 'מצווה קטנה' שבה עסוק האדם בשביל 'מצווה גדולה'. הסוגיה עוסקת ביכולת לשהות במה שאנו עושים, לכונן הזדהות, למצוא את עצמנו בסבלנות, ולהשתדל לעשות אפילו דברים שנדמים כ'קטנים' בצורה הטובה ביותר, בלי להשוות אותם (ואת עצמנו) לדברים אחרים, גדולים ככל שיהיו.
אדם פטור מלקיים מצווה אחרת בזמן שהוא עסוק במצווה קודמת. בהתייחס לסוגיה, יתכן שהעני נזקק מאוד למטבע הזה, אך אף על פי כן, מאחר שאדם עוסק במצווה אחת, הוא פטור מלקיים מצוות אחרות. סדרי העדיפות או הקדימות במצוות אינם מונחים על פי רגש אמוציונלי, אלא לפי כללים עקרוניים. ההדרכה בעבודת ה' לאדם העסוק בקיום מצווה, היא להשלים אותה, ולא להפסיק לצורך מצווה אחרת. רצון ה' הוא להתרכז ולהתמקד בקיום המצווה בה האדם החל ובה הוא עוסק. "המתחיל במצווה יהא גומר את כולה" (מדרש תנחומא [ורשא] פרשת עקב סימן ו).
גישה אחרת מאפשרת לאדם לבחור בין מצוות. הוא איננו חייב להפסיק מצווה בה הוא החל ולטרוח בקיום מצווה אחרת, אך הוא רשאי. אם לא מדובר בטרחה גדולה, מצופה ממנו שיקיים את שתי המצוות. יש ערך בחיבור למספר מצוות, גם במעבר ממצווה למצווה. 
עיקרון זה מחנך אותנו להתמקד במה שאנחנו עושים מבלי לקפוץ מנושא לנושא. אם האדם אכן מייקר ומכבד את המצווה שהוא עוסק בה, ממילא הוא לא יתעניין באותו הרגע בשום דבר אחר, ואפילו לא במצווה אחרת. ולהפך – אם הוא יפנה לעסוק בדבר אחר, הרי זה מורה שהוא מזלזל במצוות ועושה אותם בדרך מקרה ובלא כוונה ראויה; מבחינתו לא המְצווה עומד במוקד, אלא הקיום הטכני של הציווי. עיקרון זה עולה גם בכללי פסיקה אחרים: כגון אין עושים מצוות חבילות חבילות, אין מערבין שמחה בשמחה ועוד. 
מה נעשה בחול המועד סוכות? הדיון בשאלת האפשרות לצאת לטיול בסוכות כשייתכן מצב שלא תהיה אפשרות לקיים מצוות סוכה, מציב שאלה עקרונית: איך אנו מבינים את המשמעות העמוקה של המצוות הייחודיות שבימי החג? מצוות המועדים יכולות להיתפס כסוג של חוויה – שבירת שגרה בשל השהות בסוכה, סעודות החג ואף השינה בה, ועוד. אך הכוונה של מצווה זו היא אחרת לגמרי.  המדרשים וספרי החסידות מלאים בתכניה הייחודיים של מצוות סוכה (כמו גם מצוות ארבעת המינים), באור המקיף ובהשראת השכינה המיוחדת שיש על הסוכה ועל היושבים ב"צילא דמהימנותא", ועוד. על גדולי ישראל רבים מסופר שלא יצאו כל השבוע מסוכתם, והיו אף שדאגו למניין קבוע בכל התפילות בסוכתם כדי שלא יאלצו לצאת מהסוכה. לא לכולנו מתאימה התנהגות כזו, אך חשובה המודעות לראות כך את יעדיה של המצווה. 
עלינו למצוא את האיזון בין השאיפה והרצון לקיים את מצוות סוכה בשלמותה ומתוך הבנה מעמיקה בתכניה, בין הרצון לנצל את ימי החופשה שבחול המועד לטיול במרחבי ארץ ישראל ולביקורי משפחה וחברים. 
פסיקת הלכה וגישה חינוכית: דבריהם של הרב אהרן ליכטנשטיין זצ"ל ויבלחט"א הרב יעקב אריאל, מעלים בפנינו את עולמו של הפוסק, ואת הרכיב הערכי והחינוכי המתלווה לפסיקת הלכה. לעתים, שורת הדין יכולה ללמד אותנו הלכה מסוימת, אבל תשומת הלב של הפוסק היא גם להיבטים החינוכיים והערכיים הנובעים מהלכה שכזו, וממילא פסיקתו מורכבת יותר מאשר תשובה 'טכנית' לאור המקורות האם 'מותר' או 'אסור'. מפסיקותיהם נוכל ללמוד עד כמה החינוך לרצון ולמאמץ לקיים מצוות צריך להנחות אותנו, וגם כאשר לכאורה מבחינה 'הלכתית גרידא' אפשר להקל, הרצון להדר בקיום ומצוות ולהתחנך לעשייתן משפיע על הפסיקה הלכה למעשה, וה'הלכה' אינה רק העמדת הסוגיות ותירוצן, אלא בירור רצון ה'.





סוגיה בעיון מספר 2 - חובת סוכה כל  שבעה 
(מסכת סוכה דף כז ע"א)
מה קורה אם אדם מחליט שבמשך שבוע שלם הוא לא לובש בגד של ארבע כנפות? התשובה פשוטה: הוא לא ביטל שום מצווה, כי אין חובה ללבוש ציצית, יש רק חובה שאם אתה לובש בגד כזה – תשים בו פתילים. מצד שני, מה קורה אם אדם לא מניח תפילין בבוקר? הוא ביטל מצוות עשה ועבר על רצון ה'.
ומה לגבי מצוות סוכה?
חכמים בגמרא אומרים משפט מעניין: "אי בעי אכיל, ואי בעי לא אכיל" (אם רוצה אוכל, ואם רוצה אינו אוכל). האם זה אומר שסוכה היא מצווה "מתחמקת" כמו ציצית? האם כל שבעת ימי החג אנחנו פשוט יכולים לאכול פירות מחוץ לסוכה ולא להיכנס אליה בכלל? ואיך כל זה מתהפך לחלוטין בלילה הראשון של החג, שבו התורה גוזרת גזירה שווה מחג המצות וקובעת: "חובה!"?
בסוגיה זו נצא למסע בעקבות הגמרא והפוסקים ונעסוק בשלושה נושאים:
1. מקור חובת האכילה בסוכה בלילה הראשון (מדין מצוות סוכה ומדין חובת האכילה ביום טוב).
2. מהו שיעור האכילה המינימלי לקיום מצוות אכילה בסוכה בלילה הראשון ובשאר ימי החג.
3. הגדרת מצוות סוכה- האם הסוכה היא בית חלופי שמחבק אותנו, או שהיא "מצווה שלילית" שרק מזהירה אותנו לא לאכול בחוץ?

1. מצוות סוכה בליל יום טוב הראשון ובשאר הימים
רקע לסוגיה
רבי אליעזר וחכמים חלקו בהיקף חובת האכילה בסוכה בשבעת ימי החג: 
“רבי אליעזר אומר: ארבע עשרה סעודות חייב אדם לאכול בסוכה, אחת ביום ואחת בלילה. וחכמים אומרים: אין לדבר קצבה”. 
שניהם דרשו את הפסוק “בסוכת תשבו” (ויקרא כ"ג, מ"ב) – ‘תשבו’ כעין תדורו, אך כל אחד מהם הסיק ממנו  מסקנה אחרת. 
לפי ר’ אליעזר ההתנהלות של אדם בחג הסוכות היא כדרך התנהלותו כל השנה: “מה דירה אחת ביום ואחת בלילה, אף סוכה אחת ביום ואחת בלילה”.
לעומתו, טענו חכמים שגם במהלך השנה לעתים אדם אוכל סעודה ולעתים לא, ועל כן “כדירה, מה דירה אי בעי אכיל אי בעי לא אכיל, אף סוכה נמי אי בעי אכיל אי בעי לא אכיל”. אם אדם רוצה להתענות ולהימנע מסעודות קבע בכל ימי החג ולאכול סעודות עראי מחוץ לסוכה, רשאי. 
אמנם, חכמים במשנה מוסיפים ואומרים “חוץ מלילי יום טוב ראשון של חג”, שבהם אדם חייב לאכול בסוכה ואינו רשאי להתענות, שהרי “לילה הראשון חובה… הכתוב קבעו חובה“.
בהמשך הגמרא נאמר: “אמר בירא אמר רבי אמי: חזר בו רבי אליעזר”, והודה לחכמים שאין חובה לאכול בסוכה אלא רק בלילי יום טוב ראשון.
חכמים ור’ אליעזר חלקו בשאלה – האם מי שלא אכל סעודת ליל יום טוב ראשון יכול להשלימה בסעודת ליל שמיני עצרת?


מקור 1- תוספות ד”ה תשבו (סוכה כז ע”א) 
תשבו כעין תדורו. בירושלמי יליף (התלמוד הירושלמי לומד שהמקור לפסיקת רבי אליעזר על חובת אכילת 14 סעודות בסוכה נלמד) בגזרה שוה נאמר כאן תשבו ונאמר להלן ופתח אהל מועד תשבו יומם ולילה שבעת ימים מה ישיבה שנאמרה להלן עשה בה את הלילות כבימים אף ישיבה האמורה כאן עשה בה לילות כבימים.
וטעמא דרבנן מפרש ר' יוחנן בשם רבי ישמעאל נאמר חמשה עשר בפסח ונאמר ט''ו בחג מה ט''ו הנאמר בפסח לילה הראשון חובה ושאר כל הימים רשות אף ט''ו הנאמר בחג לילה הראשון חובה ושאר כל הימים רשות. 
1. התלמוד הירושלמי מסביר בצורה שונה את מחלוקת רבי אליעזר וחכמים:
1. כתוב כיצד קוראים למידה שהתורה נדרשת בה בעזרתה נדרשים הפסוקים במחלוקת רבי אליעזר וחכמים ע"י הירושלמי (שים לב שהירושלמי משתמש באותה מידה)
2. ע"פ הירושלמי מחלוקת התנאים היא למה להשוות את מצוות סוכה. כתוב למה משווה רבי אליעזר את מצוות ישיבה בסוכה, ולמה משווים חכמים מצווה זו. 
3. הסבר את טעמי התנאים ע"פ הירושלמי.
4. שאלת התבוננות: ניתן להסביר את מחלוקת התנאים כמחלוקת בתפיסת מצוות הסוכה. כתוב את דעתך לגבי הקשר שבין מצוות סוכה לבין בית המקדש לפי כל אחת מדעות התנאים.  
מקור 2 - תוספות ד”ה אי (סוכה דף כז ע"א)
רקע לתוספות 
בגמרא במסכת ברכות (דף מט ע"ב) נאמר שאם טעה ולא הזכיר יעלה ויבוא בתפילה חוזר, ואילו בברכת המזון אינו חוזר.
רב עמרם הסביר את טעם ההבדל שתפילה היא חובה ולכן חוזר, אבל ברכת המזון אינה חובה- "דאי בעי
ע"פ זה מגיעה הגמרא למסקנה שבשבתות וימים טובים שיש בהם חיוב סעודה, אם לא הזכיר (רצה או יעלה ויבוא) חוזר ומברך שנית ברכת המזון.
נעבור לדברי התוספות:  
אי בעי אכיל ואי בעי לא אכיל- כלל, דאי אכיל חייב לאכול בסוכה כדאמרינן לעיל. ומשמע הכא דבי''ט לא הוי חובה ואי בעי לא אכיל כלל חוץ מליל י''ט הראשון. ולפי זה אם טעה ולא הזכיר (יעלה ויבוא) של י''ט בברכת המזון אינו צריך לחזור. 
והא דאמרי' פ' שלשה שאכלו (ברכות דף מט:) שבתות וי''ט דלא סגי ליה דלא אכיל אם טעה חוזר לא מיתוקמא אלא בלילי י''ט הראשון של פסח ובלילי י''ט הראשון של חג (סוכות) 
2. לפי חכמים, חובה לאכול בסוכה רק בליל יום טוב הראשון, ולא בשאר הימים. 
1. האם ישנה חובת אכילת פת בסוכה ביום טוב עצמו, וכיצד הדבר משפיע על הלכות ברכת המזון?
2. לפי מה שכתבת בסעיף א, ישנה קושיא על התוס' מהגמרא במסכת ברכות, הסבר את הקושיה.
3. כדי לתרץ את הקושיה התוס' מעמידים את ההלכה שנאמרה במסכת ברכות במציאות מסויימת, מהי אותה מציאות? 






מקור 3 -הרב מנחם המאירי (בית הבחירה מסכת סוכה דף כז עמוד א)
ואף על פי שפסקנו שאין חובה באכילה אלא בלילה הראשון, מברכין בה לישב בסוכה כל שבעה, ואינו דומה למצה (בא אין מברכים על אכילת מצה מלבד הלילה הראשון) 
[א] שהמצה אין בה אלא אכילה ואין חיוב אכילתה אלא לילה הראשון והרי אפשר לו בדברים אחרים. אבל סוכה מצותה אף בישיבה ושינה, והרי לענין אלו חייב בהם כל שבעה שהרי אי אפשר לו שבעה ימים בלא ישיבה ושינה כמו שביארנו. 
[ב] ויש מפרשים בטעם זה, שהמצה כשאוכלה כל שבעה אינו אוכל ממנה לשם חובה אלא להשביע רעבונו ואינו אוכל ממנה אלא מפני שאי אפשר לו בחמץ והרי זה כאוכל בהמה טהורה מפני שאי אפשר לו בטמאה, אבל ישיבת סוכה אינו אלא לקיים המצווה שהרי אי אפשר לו בלא ישיבה ושינה וחיובם בסוכה והלכך מברך עליה כל שבעה. וכשתדקדק בדבר יפה, הכל ענין אחד.
3. מהי הקושיה הסמויה המונחת במשפט הפתיחה של המאירי?
4. מהו ההבדל ההלכתי בין אכילת מצה בשאר ימי חג הפסח ובין אכילת פת בסוכה בשאר ימי חג הסוכות?
5. המאירי כתב שני הבדלים בין אכילת מצה לבין אכילת פת בסוכה. מהם ההבדלים?
6. בסיום דבריו כתב המאירי: “וכשתדקדק בדבר יפה, הכל עניין אחד” – מהו ה”עניין האחד” העומד ביסוד שני ההסברים?
7. שאלת התבוננות: רבי יעקב יוסף מאוֹסטְרָהא אהב מאוד את מצוות הסוכה והיה נוהג לומר על כך: "מצוות הסוכה היא מצווה יקרה וחשובה. שהרי במצווה זו אדם נכנס עם המגפיים אל תוך המצווה". 
1. דברי רבי יעקב קשורים לדברי המאירי, הסבר כיצד.
2. הבא דוגמא נוספת למצווה ש"אדם נכנס עם המגפיים אל תוך המצווה"
2. שיעור האכילה בסוכה בליל יום טוב הראשון
מקור 4- רמב”ם )הלכות סוכה פרק ו הלכות ו-ז)
ו. אוכלין ושותין וישנין בסוכה כל שבעה בין ביום בין בלילה, ואסור לאכול סעודה חוץ לסוכה כל שבעה אלא אם כן אכל אכילת עראי כביצה או פחות או יתר מעט. ואין ישנין חוץ לסוכה אפילו שינת עראי. ומותר לשתות מים ולאכול פירות חוץ לסוכה, ומי שיחמיר על עצמו ולא ישתה חוץ לסוכה אפילו מים הרי זה משובח.
ז. אכילה בלילי יום טוב הראשון בסוכה חובה. אפילו אכל כזית פת יצא ידי חובתו. מכאן ואילך רשות – רצה לאכול סעודה, סועד בסוכה; רצה אינו אוכל כל שבעה אלא פירות או קליות חוץ לסוכה, אוכל, כדין אכילת מצה בפסח.
8. מהו שיעור חובת אכילת פת בסוכה בליל יום טוב ומהו השיעור של אכילה המחייבת ישיבה בסוכה בשאר ימות החג? מה סיבת ההבדל בין השיעורים? 
9. “…כדין אכילת מצה בפסח” –השווה לפי הרמב"ם בין דין אכילה בסוכה בחג הסוכות לבין אכילת מצה בפסח
מקור 5- רבנו ניסים, (חידושי הר”ן סוכה יב, ב ברי”ף)
[א] …לפיכך נראה דמה שחִדש הכתוב בלילי יום טוב הראשון של פסח מדכתב “בערב תאכלו מצות” (שמות יב, יח) היינו לחייבו בדין מצה ראויה, דאילו מדין יום טוב יוצא בכל שהוא פת, אפילו במצה עשירה. וביום טוב הראשון של סוכות גמרינן נמי דמחייב לאכול שיעור שהוא חייב לאכול בסוכה, דאילו מדין יום טוב סגי ליה לאכול כביצה עראי חוץ לסוכה. וגמרינן מחג המצות דמיחייב לאכול שיעור המחוייב לאכול בסוכה, ולפיכך נראה שהוא חייב לאכול יותר מכביצה. 
[ב] אלא שיש אומרים כך כיוון דגמרינן מחג המצות לגמרי גמרינן מיניה, מה התם בכזית אף הכא בכזית. ואע”ג דבשאר ימות החג כזית עראי הוא ורשאי לאוכלו חוץ לסוכה, אפילו הכי בלילה הראשון כיוון שהכתוב קבעו חובה לאכלו, עשאו אכילת קבע…
10. הר"ן סובר שחובה לאכול פת בלילה הראשון של סוכות בשיעור כביצה. הסבר את טעמו לשיעור זה.
11.  "אלא שיש אומרים…"
1. מיהו ה"יש אומרים" אליו מתכוון הר"ן? 
2. במה הוא חולק על שיטת הר"ן? מה טעמו?

מקור 6- הרב מיכל זלמן שורקין )הררי קדם, חלק א עמ’ ר בשם הרב יוסף דב סולובייצ’יק(
מדברי הרמב”ם …מתבאר דסגי בכזית למצוות ליל יום טוב ראשון. אולם הר”ן …והביא שיטות ראשונים, דסבירא להו שחייב לאכול בסוכה בלילה הראשון יותר מכביצה כדי שיעור אכילת קבע …
והנראה בשורש פלוגתם, דהוא אם החיוב של לילה הראשון, הוא חיוב של ישיבה בסוכה כחלק ממצוות “בסוכות תשבו שבעת ימים” (ויקרא כג, מב), אלא שבזה חלוק לילה הראשון משאר ימים, דאף שבשאר ימים האכילה היא רשות, בלילה הראשון היא חובה. וזהו שיטת הר”ן…ולשיטה זו צריך לאכול שיעור אכילת קבע שזהו שיעור של מעשה אכילה שיש בו קיום של ישיבה בסוכה בכל חג הסוכות.
אך להרמב”ם המצווה של ליל יום טוב הראשון היא מצווה נפרדת שאינה חלק ממצוות “בסוכות תשבו שבעת ימים” (ויקרא כג, מב), אלא זהו ילפותא מיוחדת מט”ו ט”ו מחג המצות דיש חיוב אכילה בסוכה בליל יום טוב ראשון, ולכן שיעור אכילה זו תלוי בשיעורי אכילה של כל התורה כולה שהוא כזית, ולא בשיעור של ישיבה שהוא תלוי באכילת קבע.
12. הרב שורקין מסביר את נקודת המחלוקת בין הר”ן (בפירושו הראשון) לבין הרמב”ם (שיטת ה"יש אומרים בר"ן).
1. הסבר במילים שלך את נקודת המחלוקת.
2. לפי מה שכתבת בסעיף א, הסבר את ההבדל בין מצוות אכילה בסוכה בלילה הראשון לשאר ימות החג לפי כל אחת משיטות הראשונים.
ג.  הגדרת מצוות סוכה
מקור 7- הרב יוסף באב”ד (מנחת חינוך, מצווה שכה סעיף י(
שני מינים יש במצוות עשה: אחד שהוא חיוב אקרקפתא דכל איש מישראל כמו תפילין ואתרוג ואכילת מצה. ומצווה כזו אם יקיים אותה, עושה רצון הבורא יתברך ויתעלה, כי כן ציווה לו המלך ברוך הוא. ואם מבטל המצווה ואינו מניח תפילין או שלא נטל לולב, ביטל המצווה ועשה נגד רצונו יתברך, וענוש יענש.
ויש מצוות שאין חיוב לעשותם, כגון ציצית, דהתורה לא חייבה אותו ללבוש בגד של ארבע כנפות ואם רוצה הולך בלא בגד של ארבע כנפות ואינו נגד רצון הבורא ברוך הוא, אך אם מביא עצמו לידי חיוב, שבכוונה לובש ארבע כנפות לקיים מצות ציצית, זה דרך הטוב וישר.      
הכלל, אם מקיים מצוה זו עושה רצון הבורא ברוך הוא, אך אם אינו מקיים מצוה אינו עובר על רצונו, רק דאינו מקיים המצוה.
וכן מצוה זו, דהיינו סוכה, יש בה שני חלקי המצווה: 
[א] בליל ראשון של סוכות, מצות עשה לאכול כזית בסוכה, ומחוייב לחזר אחר סוכה, ואם אינו רוצה לאכול אינו מועיל, כי הוא מחוייב לאכול כמו מצה ותפילין, ואם לא קיים המצות עשה בלילה הראשון עושה נגד רצונו יתברך שמו. 
[ב] ובשאר הלילות והימים, אם אינו רוצה אינו אוכל ואינו יושב בסוכה, ואין שום חיוב עליו, כמו ציצית. אך אם אוכל – מצות עשה לאכול בסוכה ומקיים רצונו ברוך הוא, אבל אם אינו אוכל אין חיוב.

13. בעל "מנחת חינוך" מבאר שני אופנים לקיום מצווֹת עשה, הסבר במילים שלך כל אחד משני אפנים אלו. 
14. תפילין וציצית:
1. מהו ההבדל בין קיום מצוות תפילין לקיום מצוות ציצית? 
2. בעקבות ההבדל שכתבת בסעיף הקודם, כתוב מהי ההשלכה המעשית בדרך קיום מצוות אלו? 
3. ציין שתי דוגמאות נוספות לכל אחד משני סוגים אלו של מצוות. 
15. ההבדל בין  מצוות סוכה ביום הראשון לקיום מצווה זו בשאר ימי החג דומה להבדל שבין מצוות תפילין למצוות ציצית, הסבר מהו הדמיון.
16. ה"מנחת חינוך" מתאר שלוש התייחסויות רוחניות לאכילה בסוכות: 
· מקיים את המצווה. 
· אינו מקיים את המצווה ועובר על רצון ה' 
· אינו מקיים את המצווה אך אינו עובר על רצון ה'
שבץ בטבלה הבאה, את ההתייחסות הרוחנית המתאימה לכל מצב:
	אכילת סעודת קבע מחוץ לסוכה
	

	אכילת פירות מחוץ לסוכה
	

	אכילת  סעודת חג בליל יו"ט ראשון
	

	דילוג על 2 ארוחות ביום ג' דחול המועד
	



מקור 8- הרב יוסף ענגיל )אתוון דאורייתא, כלל יא)
…גוף דברי המנחת חינוך הנ”ל שכתב דסוכה היא רק מצוה שלילית נלע״ד דאין הדבר כן. ורק דסוכה היא מצוה חיובית ועצמותית שהתורה מבקשת שנדור שבעה ימים בסוכה כמו שדרין כל השנה בבית. וכאומרם ז״ל “תשבו” כעין תדורו. והא “דאי בעי לא אכיל” ולא יתיב בסוכה, זה בעבור לפי שענין דירה כך עניינה שהאדם הוא בחוץ ובשוק כמה זמנים, ורק כשרוצה לאכול ולשתות או לישן אז אינו אוכל ושותה וישן בחוץ רק בביתו וזהו עניין הדירה בביתו. וכך רצתה התורה שנדור שבעת ימים בסוכה, ושפיר הוא מבוקש עצמי וחיובי שהתורה מבקשת ענין הדירה בסוכה.
17. ע"פ דברי הרב ענגיל מצוות סוכה לשיטת בעל ה"מנחת חינוך" היא “מצווה שלילית”
1. כתוב הגדרה למושג- מצווה שלילית.
2. הסבר מדוע מצוות סוכה, ע"פ בעל "מנחת חינוך", היא מצווה שלילית?
18. לשיטת הרב ענגיל מצוות סוכה היא "מצווה חיובית".
1. כתוב הגדרה למושג- "מצווה חיובית".
2. הסבר מדוע מצוות סוכה, ע"פ הרב ענגיל, היא מצווה חיובית?
3. כיצד דברי הרב ענגיל שמצוה סוכה היא מצווה חיובית מסתדרים עם דברי הגמרא - "אי בעי לא אכיל"? 


סיכום מהלך הלימוד
הגמרא במסכת סוכה (דף כ"ז) מציגה מחלוקת יסודית לגבי חובת האכילה בסוכה במהלך שבעת ימי החג.
· רבי אליעזר סובר שאדם חייב לאכול 14 סעודות בסוכה (אחת ביום ואחת בלילה).
· חכמים סוברים שאין לדבר קצבה – אדם אוכל מתי שהוא רוצה, ורק בלילה הראשון יש חובה גמורה.
[bookmark: _8hv6etcn2hxn]תוספות ד"ה "תשבו" 
התוספות מביאים את שיטת התלמוד הירושלמי, שמסביר את המחלוקת באמצעות גזירה שווה:
· רבי אליעזר משווה את הסוכה למשכן (אוהל מועד): נאמר בסוכה "תשבו" ונאמר במילואים "ופתח אוהל מועד תשבו יומם ולילה שבעת ימים". כמו שבאוהל מועד הישיבה הייתה חובה רצופה יומם ולילה, כך גם בסוכה יש חובה קבועה של 14 סעודות.
· חכמים משווים את סוכות לפסח: נאמר "חמישה עשר" בסוכות ונאמר "חמישה עשר" בפסח. כמו שבפסח האכילה בלילה הראשון היא חובה גמורה (אכילת מצה) ובשאר הימים היא רשות (אם רוצה אוכל מצה ואם רוצה אוכל מאכלים אחרים), כך גם בסוכות – הלילה הראשון הוא חובה, ושאר הימים הם רשות.
[bookmark: _vkywpc1v7gm5]תוספות ד"ה "אי"
הגמרא במסכת ברכות (דף מ"ט) קובעת כלל: בסעודה שהיא חובה (כמו שבת ויום טוב), אם אדם שכח לומר "רצה" או "יעלה ויבוא" בברכת המזון – הוא חייב לחזור ולברך שנית. אך בסעודה שהיא רשות ("אי בעי אכיל ואי בעי לא אכיל") – אינו חוזר.
הקושיה על התוספות: אם חכמים אומרים שבשאר ימי חג הסוכות האכילה היא רשות ("אי בעי אכיל"), המשמעות היא שביום טוב עצמו (חוץ מהלילה הראשון) אין חובה הלכתית לאכול פת! אם כך, למה אדם ששכח "יעלה ויבוא" בברכת המזון ביום טוב של סוכות חוזר? הרי זו סעודת רשות! 
תירוץ התוספות: ההלכה במסכת ברכות שחוזרים בברכת המזון ביום טוב, לא נאמרה על כל ימי החג, אלא היא מצומצמת אך ורק ללילי יום טוב ראשון של פסח ולילי יום טוב ראשון של סוכות! בשאר ימי החג, כיוון שאין חובת אכילת פת עצמית, מי ששכח "יעלה ויבוא" באמת לא יחזור.
[bookmark: _avkvr1hi4v08]המאירי 
אם סוכה דומה לפסח (שרק הלילה הראשון חובה), מדוע על מצה מברכים רק בלילה הראשון, ואילו על סוכה מברכים "לישב בסוכה" בכל שבעת ימי החג? 
המאירי מציע שני הסברים (שהם בעצם עניין אחד):
הסבר א (מהות המצווה): מצה היא מצוות אכילה בלבד, והיא מסתיימת בלילה הראשון. סוכה היא מצוות ישיבה, שינה ושהות. מכיוון שאי אפשר לאדם לעבור שבעה ימים בלי לישון ולדור, המצווה הזו מקיפה אותו ומחייבת אותו כל הזמן – ולכן מברכים עליה בכל פעם מחדש.
הסבר ב (הכוונה שבעשייה): כשאדם אוכל מצה בשאר ימי הפסח, הוא עושה זאת פשוט כי הוא רעב ואינו יכול לאכול חמץ. אין באכילתו מעשה מצווה אקטיבי. לעומת זאת, הישיבה והשינה בסוכה נעשות בבירור לשם קיום המצווה, ולכן הן מצדיקות ברכה.
[bookmark: _s6na18yxcv43]
הרמב"ם  
קובע שבלילה הראשון יוצאים ידי חובה באכילת כזית פת בלבד. בשאר הימים, מותר לאכול אכילת עראי (עד שיעור כביצה) מחוץ לסוכה.

הר"ן 
 חולק וסובר שבלילה הראשון חייבים לאכול יותר מכביצה (שיעור אכילת קבע בסוכה).


הררי קדם
המחלוקת הרמב"ם והר"ן תלויה בשאלה איך להגדיר את החובה של הלילה הראשון:
לשיטת הרמב"ם (מצווה נפרדת): הלילה הראשון הוא דין עצמאי של אכילה שנלמד מחג המצות. מכיוון שכל שיעורי האכילה בתורה הם כזית, גם כאן כזית מספיק. 
לשיטת הר"ן (חלק ממצוות סוכה): האכילה בלילה הראשון איננה  מצווה נפרדת, אלא התחלת מצוות הישיבה והדירה בסוכה. מכיוון שדירה מוגדרת על ידי אכילת קבע, השיעור חייב להיות אכילת קבע (יותר מכביצה) כדי שהמעשה ייחשב כקיום של מצוות סוכה.
[bookmark: _44opnlus2z7s]מנחת חינוך 
בעל המנחת חינוך מחלק את מצוות העשה לשני סוגים:
1. חובה על הגוף (חובה חיובית): מצוות כמו תפילין, לולב, או מצה בלילה הראשון. אדם חייב לרדוף אחריהן, ואם לא קיימן – ביטל עשה ועבר על רצון ה'.
2. מצווה קיומית (מצווה שלילית): מצוות כמו ציצית. אין חובה ללבוש בגד ארבע כנפות, אך אם בחרת ללבוש – התורה מחייבת אותך לשים ציצית.
לפי המנחת חינוך, בשאר ימי החג הסוכה היא כמו ציצית. אין חובה ליזום כניסה לסוכה, אלא יש איסור לאכול ארוחת קבע בחוץ. אם אדם בוחר לא לאכול ארוחת קבע כל החג (אלא רק פירות) – הוא לא ביטל שום מצווה!
[bookmark: _4ydt1wbo8uqf]הרב יוסף ענגיל 
הרב יוסף ענגיל חולק על המנחת חינוך וסובר שהסוכה היא מצווה חיובית של דירה ("תשבו כעין תדורו"). התורה מבקשת מאיתנו להעביר את מרכז החיים שלנו לבית חלופי למשך שבוע. כיצד דבריו מסתדרים עם דברי הגמרא ש"אם רוצה אינו אוכל"? 
הרב ענגיל מסביר: ככה זה בדירה טבעית! אדם בבית שלו לא אוכל כל דקה, ולפעמים הוא מסתובב בחוץ או בשוק. חוסר האכילה או היציאה מהסוכה אינם הגדרה של "מצווה שלילית", אלא הם בדיוק הדרך שבה אדם מתנהג בתוך הבית שלו.
[bookmark: _6qr4stykc3jk]התבוננות
רבי יעקב יוסף מאוֹסטְרָהא אהב מאוד את מצוות הסוכה והיה נוהג לומר:
"מצוות הסוכה היא מצווה יקרה וחשובה. שהרי במצווה זו אדם נכנס עם המגפיים אל תוך המצווה".
ברוב המצוות שאנחנו מכירים, אנחנו מפעילים איבר ספציפי בגוף: היד מניחה תפילין, הפה אוכל מצה, האוזן שומעת שופר. הגוף עצמו נשאר חיצוני למצווה. בסוכה – החיים עצמם הופכים למצווה. אדם נכנס לסוכה כפי שהוא: עם המחשבות שלו, החולשות שלו, ואפילו עם הבוץ והלכלוך שעל המגפיים שלו. הכל נבלע בתוך הקדושה.
לפעמים אנחנו מרגישים שיש הפרדה בין זמנים שונים: יש זמנים "רוחניים" (תפילה, לימוד) ויש זמנים "רגילים" (אוכל, שינה, צחוק עם חברים, לימודים לחול).
סוגיה זו, בעזרת  המושג "תשבו כעין תדורו", מלמדת אותנו שעבודת ה' היא לא רק בשיאים הרוחנים אלא גם בתוך הדירה,  בתוך השגרה.
לפי הרב יוסף ענגיל, אפילו הרגעים שבהם לא אוכלים ("אי בעי לא אכיל") אלא עוסקים בענייני היומיום, הם חלק ממצוות הדירה בסוכה, כל עוד מרכז החיים מעוגן בקדושה. הסוכה מלמדת אותנו שהאתגר האמיתי בחיים הוא לא למצוא רגעים מנותקים של קדושה, אלא להפוך את השגרה היומיומית והפשוטה ביותר – למרחב שכולו קדושה.


סוגיה בעיון מספר 3- לולב יבש והידור מצווה 
(מסכת סוכה דף  כ"ט ע"א)
בעולם האנושי, אנו מבינים שלתוכן יש שותף מלא ובלתי נפרד: הצורה, האסתטיקה והיופי.
כשאנחנו ניגשים לקיים את מצוות ארבעת המינים בחג הסוכות, התורה דורשת מאיתנו משהו ייחודי- "וּלְקַחְתֶּם לָכֶם פְּרִי עֵץ הָדָר" כלומר לקחת פרי שיש בו הדר-יופי.
המשניות הראשונות בפרק השלישי במסכת סוכה (משניות א' - ג', ה') עוסקות בדיני ארבעת המינים - אילו פגמים פוסלים את המינים ואסור יהיה ליטול אותם, ואלו כשרים. 
המכנה המשותף הנלמד מכל המשניות הללו הוא שארבעת המינים גזולים או יבשים, פסולים. 
בסוגייתנו נתמקד בעיקר בסיבת הפסול של לולב יבש. 
במהלך הלימוד נעסוק בשני נושאים מרכזיים:
1. מה המקור לפסול לולב יבש
הראשונים נחלקו האם הוא פסול בגלל חסרון כללי בהידור מצווה שנובע מהפסוק "זה אלי ואנוהו" (שיטת רש"י), או שמא יש כאן גזירת כתוב מיוחדת המקישה את הלולב לאתרוג ודורשת "הדר" ספציפי במצוות ארבעת המינים (שיטת התוספות). ואילו בעל ה"כפות תמרים" מנסה דרך פסוקי התורה להוכיח ששני המקורות הללו למעשה משלימים זה את זה.
2. משמעות  הצורך ב"הדר" 
הרב בקשי דורון דן האם פסול "יבש" הוא חסרון בגוף (בחפצא של ) הלולב –או הצורך ב"הדר" הוא תנאי בדרך קיום המצווה על ידי האדם )הגברא).
הרב יצחק אדלר דן האם הידור מצווה הוא חלק בלתי נפרד מעצם המצווה מהתורה, או שזוהי תוספת של המצווה.
את הלימוד נחתום בהשלכה של חובת "הדר" המופיעה בסיפור על ר' חיים מבריסק אשר היה צריך להכריע איזה אתרוג קודם: כשר אך פשוט או מהודר אך בעל ספק הלכתי
 


1. טעם פסול לולב יבש – "זה אלי ואנוהו" או "הדר" 
מקור 1  - רש"י (סוכה כ"ט  ע"ב  ד"ה 'יבש' וד"ה 'בשלמא'( 
יבש - דבעינן מצוה מהודרת, דכתיב 'ואנוהו', (שמות ט"ו).
בשלמא יבש - פסול בדרבנן נמי, כיון דמצוה הוא משום זכר למקדש - בעינן הדור מצוה.
1. הסבר על פי רש"י מדוע לולב היבש פסול.  
2. הסבר על פי רש"י מה הכוונה בדברי הגמרא "בעינן הדר וליכא" 
3. "בשלמא יבש ( פסול גם בשאר ימי סוכות מדרבנן)  - הדר בעינן, וליכא."
 על פי רש"י כתוב מדוע גזרו חכמים שלולב היבש פסול גם בשאר ימות החג? 

מקור 2 – תוספות (סוכה כט ע"ב ד"ה 'לולב' (
גמרא סוכה דף לא עמוד א  
תנא יבש פסול . רבי יהודה מכשיר. אמר רבא מחלוקת בלולב, דרבנן סברי מקשינן לולב לאתרוג מה אתרוג בעי הדר, אף לולב בעי הדר, ורבי יהודה סבר לא מקשינן...
4. רבנן סברו שלולב היבש פסול. לפי רבא, כיצד למדו רבנן דין זה.  
תוספות 
ומפרש בגמרא משום דאיתקש לולב לאתרוג דכתיב ביה הדר ולא כמו שפירש הקונטרס משום דכתיב (שמות ט"ו) 'זה אלי ואנוהו' דאין ואנוהו אלא לכתחלה ולא מיפסל בהכי כדמוכח פ"ק (לעיל דף י"א:) דאמרי רבנן לולב מצוה לאוגדו משום שנא' זה אלי ואנוהו לא אגדו כשר.

5. הסבר על פי תוספות מה הכוונה בדברי הגמרא "בעינן הדר וליכא" 
6. רש"י פירש שלולב היבש פסול בגלל שאין בו הידור מצוה ( הנלמד מהפסוק "זה אלי ואנוהו".) מדוע תוספות אינם מקבלים את פירוש רש"י? 
7. לסיכום: מהי המחלוקת בין רש"י לתוספות בביאור הפסול של לולב גזול? 

מקור 3-כפות תמרים )הרב משה בן חביב, מסכת סוכה דף כ"ט:(
הנך שלושה - לולב והדס וערבה, מה שיבש פסול בהם, הוא משום דבעינן מצוה מהודרת דכתיב "ואנוהו" כמו שכתב רש"י, ואתרוג פריש ביה קרא דליהוי "הדר". וילפינן לולב והדס וערבה דיבש פסול בהם מדין אתרוג דכתיב ביה "הדר". אף על גב דאפסקיה קרא דכתיב "כפות תמרים" ולא כתיב וכפות תמרים בוי"ו, מוסיף על ענין הראשון, מכח דכתיב בעלמא "זה אלי ואנוהו" ילפינן דיבש פסול. ומ"זה אלי ואנוהו" לחוד לא סגי לפסולא כמה שכתב התוס', ומשום הכי ילפינן לה מ"הדר" דכתיב גבי אתרוג דיבש פסול מכל ד' מינים.

8. הרב משה בן חביב טוען שאין מחלוקת בין רש"י לתוספות בסיבת פסול לולב היבש.  על פי דבריו רש"י הזכיר גם את "זה אלי ואנוהו" כיון "דאיפסיקא קרא". 
1. עיין בויקרא פרק כ"ג פסוק מ' וציינו באיזו מילה "איפסקא קרא", והסבר מה הכוונה "איפסיקא קרא".  
2. הסבר לפי מה שכתבת מדוע רש"י היה צריך להביא את המקור של "זה אלי ואנוהו".
3. ע"פ התוספות (שלמדת מקור 2) מדוע אי אפשר היה ללמוד מהמילים "זה אלי ואנוהו", שלולב יבש פסול? 

מקור 4-   שו"ת בנין אב (הרב אליהו בקשי דורון חלק ג', סימן כ''ד)
לפניך דברי הרב בקשי דורון מחולקים לפסקאות. ענו על השאלות המופיעות לאחר כל פסקה. 
נחלקו הראשונים אם פסול הדר בארבעת המינים הוא דין בקיום המצווה כדין "לכם" ולקיחה תמה שתנאים הם בגוף המצווה, או שפסול הדר הוא בגוף המינים שאם אינו הדר, אינו פרי לקיום המצווה כלל, דהא בעינן הדר וליכא. 
ונפקא מינה אם פסול הדר כשר בשאר ימים: אם תנאי הוא בקיום המצווה דינו כחסר ושאול שאסור רק ביום הראשון כמצוות התורה ומותר בשאר ימים. ואם פסול הוא בחפצא בגוף המין למצווה שאינו נקרא אתרוג אם אינו הדר, פסול הוא בכל שבעת הימים. 

9. מחלוקת הראשונים היא האם פסול הדר הוא במצווה או בגוף (ארבעת המינים). 
1. הסבר במילים שלך מהו "פסול הדר במצוה".
2. הסבר במילים שלך מהו "פסול הדר בגוף".
3. הרב בקשי דורון אומר שההבדל בין הדעות השונות הוא בשאלה האם פסול הדר הוא רק ביום הראשון או בכל החג.
כתוב את  הדין לפי כל אחת מהדעות בשאלה זו, והסבר את הטעם לדין זה לפי כל אחת מהדעות. 

המשך דברי הרב בקשי דורון: 
ונראה שרש"י ותוס' נחלקו בשאלה אם הדר הוא תנאי בקיום המצוה או בהחפצא ( הגוף)  של המינים: 
לפי רש"י - אין ההדר שונה מדין ההידור וההתנאות בכל המצוות, אלא רק בזאת שבארבעת המינים חוסר ההידור פוסל גם בדיעבד, אבל בעיקר הדין כשם שבכל המצוות ההידור הוא בתנאי המצווה ולא בחפצא שלה כך גם דין הדר בארבעה המינים.
אולם אם כך יש לשאול מדוע בארבעה המינים הגדירו חכמים מהו ההדר ומשום כך מיעטו יבש, נקטם ראשו, נפרצו עליו וכד', בעוד שבכל המצוות לא נקבעו גדרים להידור והדברים נקבעים לפי הנוי החיצוני ודעתו וטעמו של כל אדם? 
וצריך לומר שזה עצמו נובע מהחילוק שבין הדר בארבעה מינים להידור שבכל המצוות. שבארבעה המינים ההדר פוסל גם בדיעבד, ולכן הוצרכו חכמים לקבוע בו גדרים מדויקים יותר.
אבל לדעת התוס' - ההדר הוא דין מיוחד לארבעת המינים, והוא דין בחפצא של המצווה. אין מדובר רק בחזית חיצונית הנתונה לטעמו של כל אדם, אלא גם בטיבו של המין, טעמו, רעננותו ושאר תכונותיו. כל חסרון במרכיבים אלו הינו חסרון בהדר, וחכמים הם שקבעו את גדרי ההדר, ואין טעמו מסור לכל אדם.
   
10.  חזור לשאלה 7 בה סיכמת את מחלוקת רש"י והתוספות. 
הרב בקשי דורון טוען שמחלוקת זו תלויה בשאלה אם ההדר הוא תנאי מתנאי המצווה או דין בחפצא (בגוף) של המצווה. 
1. הסבר את שיטת רש"י.
2. "יש לשאול מדוע בארבעה המינים הגדירו חכמים מהו ההדר... בעוד שבכל המצוות לא נקבעו גדרים להידור..."
הסבר במילים שלך את שאלת הרב בקשי המצוטטת על רש"י, ואת תשובתו. 
3. מה הקשר בין התשובה של הרב בקשי לבין ההלכה שפסול הדר בארבעת המינים הוא דגם בדיעבד. 
4. הסבר את שיטת תוספות . בתשובתך הסבר מדוע לשיטת תוספות פסול הדר הוא גם בדיעבד. 

מקור 5 - הרב יצחק אדלר )עיון בלומדות, עמ' כ'(
הרב אדלר, מעלה בירור נוסף על הידור מצווה:
האם ההידור הוא חלק מגוף המצווה, הבא לייפות את דרך קיומה, או שמדובר בתוספת שאינה מעכבת את עצם קיום המצווה. 
דיון זה מסביר לדעתו את הטעמים למחלוקת בשאלת מעמדו ההלכתי של הידור מצוה—האם הוא מדאורייתא או מדרבנן. 
עיין בדבריו וענה על השאלות שלאחריהם. 
יש לחקור בנוגע להידור מצוה שלומדים מדכתיב: "זה אלי ואנוהו", אם הידור מצוה נחשב כהרחבת המצווה שבאה לפאר, או שהידור מצוה מהוה יצירה חדשה ואינה חלק מעצם המצווה, ואי קיום ההידור עדיין אינו גורע מקיום המצווה כהלכתה. 
אפשר לומר שמחלוקת ראשונים אם הידור מצוה דין דאורייתא או דרבנן קשורה לחקירתנו.
הריטב"א (סוכה י"א:) כתב [בענין לולב צריך אגד]: "דליכא למימר דמצוה לאוגדו לכתחילה מן התורה, אלא דיעבד אם לא אגדו כשר, דהא כל בדאורייתא לא שאני לה בין לכתחילה בין בדיעבד. ופרקינן דהיינו מצוה מדרבנן משום שנאמר 'זה אלי ואנוהו' התנאה לפניו במצוות". 
אבל יש ראשונים הסוברים שחלק ההידור הוא מצוה מהתורה. עיין חידושי אנשי שם (ברכות לח ע"א בדפי הרי"ף) שכתב שהידור דין דאורייתא הוא וזה לשונו: "דעיקר הידור מצוה דאורייתא הוא דכתוב: 'זה אלי ואנוהו' ודרשינן התנאה לפניו במצוות". 
ואפשר לומר אם חלק ההידור הוא מצוה דרבנן נראה יותר לומר שזה סימן שההידור לא מהוה חלק מעצם המצווה. עצם המצווה הוא דאורייתא וההידור דין חדש ולכן הוא רק דרבנן. אבל אם ההידור הוא מצוה מדאורייתא זה סימן שההידור מהוה חלק מהמצווה. מאחר שהמצווה דאורייתא הוא נדין לגבי ההידור. 	
11. לפי הריטב"א הידור מצוה הוא מצוה מדרבנן. הסבר את הוכחתו מהצורך לאגוד את הלולב. 
12. לשיטת הרב נתן נטע שפירא ( "חידושי אנשי שם") ההידור הוא מצוה מדאורייתא. הסבר את הקשר בין המחלוקת אם הידור מצוה דאורייתא או דרבנן לבין השאלה האם הידור מצוה הוא חלק מהמצווה או תוספת למצווה.  

מקור 6- הרב שלמה יוסף זוין (אישים ושיטות, עמ' 62(
מעשה [מובא בהוספות שבסוף שו"ת נפש חיה] שהיו לרב חיים סולוביצ'יק מבריסק שני אתרוגים לסוכות. אחד של ארץ ישראל ואחד של קורפו [=אתרוגים מהאי קורפו הצמוד לחוף המערבי של יוון ואלבניה]. הראשון היה כשר בתכלית אבל בלתי הדר, השני היה הדר מאד אבל ספק פסול מחשש הרכבה [=הרכבה של עץ אתרוג בעץ לימון]. 
רצה ר' חיים ליטול את שניהם לפי שיש בכל אחד מה שאין בחברו. והנה שאלה: איזה מהם יטול ראשון ויברך עליו? 
לכאורה התשובה פשוטה: הארץ ישראלי קודם שהרי הוא כשר בבירור והאתרוג מקורפו הלא הוא ספק פסול. ולא כן היתה דעתו של ר' חיים! 
חשבון הגיוני היה לו שדוקא ספק הפסול קודם. וזה חשבונו: 
אם יטול את הארץ ישראלי קודם הרי שהמצוה כבר קיים, ואם כן מה שייטול אחרי כן את הקורפאי בשביל לצאת ידי ההידור, הוא כאילו לא עשה כלום, שאחרי קיום המצווה אין בנטילת אתרוג שום מצווה כלל. יוצא שאת מצות ההידור הפסיד בבירור. 
אבל אם יטול קודם את הקורפאי, הרי ממה נפשך. אם הוא באמת פסול, לא הפסיד בנטילתו כלום, שהרי מיד נוטל אחריו את הארץ ישראלי ויוצא בו. ואם הוא כשר נמצא שיש בידו גם מצוות ההידור. 
13. כתוב במילים שלך את המקרה בו הסתפק הרב חיים מבריסק, ומה היו צדדי הספק במקרה זה. 
14. "...לכאורה התשובה פשוטה"- מהי התשובה הפשוטה, ומדוע היא פשוטה? 
15. הרב חיים מבריסק הכריע כנגד התשובה הפשוטה, בהפעלתו את ההיגיון. 
1. איזה בעיה הלכתית תתעורר אם נכריע כ"תשובה הפשוטה"? 
2. הרב חיים מבריסק הכריע ליטול את האתרוג מהאי קורפו. תשובתו פותחת במילים "ממאי נפשך" שמשמעותן היא " מכל צד שלא תסתכל על הסוגיה הדין...". 
1) מהם 2 הצדדים עליהם מדבר הרב מבריסק? 
2) הסבר מדוע לפי כל אחד מן הצדדים יש להקדים וליטול את האתרוג מהאי קורפו. 







סיכום מהלך הלימוד
מקור הפסול של לולב יבש: מחלוקת רש"י ותוספות (מקורות 1–2)
הגמרא קובעת שלולב יבש פסול, והראשונים נחלקו מהו שורש הפסול ומדוע הוא מעכב גם בשאר ימי החג:
· שיטת רש"י (חיסרון בהידור): יבש פסול משום שאינו מהודר, דין הנלמד מהפסוק "זה אלי ואנוהו" (התנאה לפניו במצוות). חכמים פסלו לולב יבש גם בשאר ימי החג (מדרבנן) מאותו הטעם – כיוון שהמצווה בזמן הזה היא "זכר למקדש", תיקנו שתיעשה בצורה מהודרת ("בעינן הדר וליכא").
· שיטת התוספות (גזירת הכתוב של "הדר"): תוספות דוחים את רש"י ומוכיחים מהגמרא שהפסול נובע מהקש (השוואה) של לולב לאתרוג, שבו נאמר במפורש בתורה "הדר". לדעתם, מהפסוק "זה אלי ואנוהו" לומדים רק דין לכתחילה (כמו אגד לולב) ואין בכוחו לפסול מצווה בדיעבד.
הניסיון ליישוב המחלוקת (מקור 3)
· ה"כפות תמרים" (הרב משה בן חביב): מפשר בין שתי השיטות. הוא מסביר שמאחר ויש הפסק בפסוקי התורה בין האתרוג לשאר המינים (איפסקא קרא במילים "כפות תמרים" ללא ו"ו החיבור), לא היה ניתן ללמוד את דין "הדר" ללולב באופן חלק. לכן רש"י הזכיר גם את "זה אלי ואנוהו" – כדי להראות שקיים מושג כללי של הידור, ורק בשילוב עם דין "הדר" של אתרוג, הפך היבש לפסול גמור ומעכב.
גדר הפסול – חפצא או גברא? (מקור 4)
הרב אליהו בקשי דורון ("בנין אב"): תולה את מחלוקת רש"י ותוספות בחקירה למדנית: 
לרש"י – תנאי במצווה (גברא): ההידור בארבעת המינים הוא תנאי בקיום המצווה על ידי האדם (בדומה לדין "לכם"). חכמים קבעו לו גדרים מדויקים (יבש, נקטם ראשו) רק משום שבאופן חריג הוא מעכב בדיעבד.
לתוספות – חיסרון בגוף המין (חפצא): הדר הוא תנאי בטיבו ורעננותו של המין עצמו. לולב שאינו הדר אינו נחשב כלל כ"פרי" המכשיר את קיום המצווה, ולכן הוא פסול מהותית בכל שבעת הימים.
מעמדו ההלכתי של הידור מצווה (מקור 5)
הרב יצחק אדלר: מברר האם הידור הוא חלק מגוף המצווה (דאורייתא) או תוספת עצמאית (דרבנן):
שיטת הריטב"א: הידור מצווה הוא מדרבנן, שכן דינים דאורייתא אינם מחלקים בין לכתחילה לדיעבד. מכאן שההידור הוא תוספת חיצונית למצווה.
שיטת "חידושי אנשי שם: עיקר הידור מצווה הוא מדאורייתא, ומכאן שההידור מהווה חלק בלתי נפרד ומורחב מעצם המצווה עצמה.
השלכה מעשית לדין הידור מצווה בארבעת המינים: האתרוג מקורפו (מקור 6)
רבי חיים מבריסק (מובא ע"י הרב זוין): יישם חקירה זו למעשה כשהיו לפניו שני אתרוגים: אחד כשר בודאות אך אינו הדר, ושני הדר מאוד אך בעל ספק פסול (חשש מורכב).
רבי חיים הכריע ליטול ולברך קודם על האתרוג המהודר (והמסופק) מטעם "ממה נפשך": אם הוא כשר – הרווחנו גם את המצווה וגם את ההידור; ואם הוא פסול – לא הפסדנו דבר, כי מיד ניטול אחריו את האתרוג הכשר בודאות. זאת משום שאם היה נוטל את הכשר קודם, ברגע שיצא ידי חובה כבר לא היה שייך לקיים את מצוות ההידור באתרוג השני.




על הסוגיה
הידור מצוה: למילה "הדר" יש שתי משמעויות: חזרה – המהדר הוא מי שמחזר אחר המצווה, כמו אהוב שמחזר אחרי אהובתו, מתאמץ ומשקיע על מנת להחיות את הקשר. נוי ויופי – המהדר הוא מי שמחפש את הדרך לקיים את המצווה באופן הנאה ביותר, טורח ודואג שהחפץ שבו מתקיימת המצווה יהיה נאה ויפה. שני הפירושים מכוונים לאותה מטרה. אלא שאחד מתייחס לחוויה של האדם בשעת החיפוש, והשני למגמה של החיפוש.
יהודי רוצה לקיים את המצווה בצורה הטובה ביותר שהוא יכול, בהשקעה ומתוך רצון, לא רק לצאת ידי חובה ולחפש 'כשר' בלבד. המהדר דואג שיהיו לו תפילין מהודרות, מזוזה מהודרת, ארבעה מינים מהודרים ועוד. חיפוש זה מלמד על ההשקעה והזיקה של האדם למצווה. יש שמשקיעים כסף רב בבניית בית, אבל כשמגיע השלב שבו צריך לקבוע מזוזות בחדרים, הם מחפשים את המזוזות הזולות ביותר. משקיעים רבות בהכנה למסיבת בר מצווה, אבל התפילין פשוטות, וכך הלאה. ההידור במצוות מחנך אותנו להשקעה בעבודת ה', לגלות אכפתיות ורצון לקיים את המצוות על הצד הטוב ביותר. 
אתרוג מורכב מחוץ לארץ ואתרוג לא מורכב מארץ ישראל: צריך לדעת היטב איך לגדל את האתרוג, כיוון שהוא זקוק לאקלים ייחודי. מסוף המאה השש עשרה החלו גויים להרכיב ייחורים של עצי אתרוג עם עצי הדר אחרים, בעיקר לימון, וברחבי קהילות ישראל הופצו אתרוגים מורכבים לקראת חג הסוכות. האי קורפו הוא אחד המקומות שבהם גידלו אתרוגים מורכבים, והם נראו נאים ומהודרים.
רוב הפוסקים טענו שאתרוג מורכב פסול למצוות ארבעה המינים. תשובות רבות נכתבו בנושא זה, משום שהיה קשה להשיג אתרוג לא מורכב. נימוק אחד הוא: הרכבת מין בשאינו מינו אסורה מהתורה, גם לגויים, ואין לברך על פרי שנעשתה בו עבירה – אין זה מברך אלא מנאץ (סנהדרין ו ע"ב). נימוק נוסף: האתרוג צריך להיות בשלמותו ממינו ואין להוסיף או לגרוע ממינו (מעין "אתרוג חסר"). עם עליית הראי"ה קוק לארץ, הוא עודד חקלאים לטעת עצי אתרוג לא מורכב, והוא גם כתב ספר הלכתי מעמיק בנושא זה: "עץ הדר – על דבר היתרון אשר לאתרוגים הכשרים המשומרים של אחינו בני המושבות בארץ הקדש תובב"א ופסולן של המורכבים" (ירושלים תרס"ז). באותם ימים הידיעות על אודות גידול האתרוג היו מועטות, ועם זאת החלו להיות מופצים בעולם אתרוגים כשרים ומהודרים מארץ ישראל שאינם מורכבים. מאבקו של הראי"ה קוק בעניין, עם רבנים אחרים, נשא פרי. כיום, למעלה ממאה שנים מאז שהחלו לטעת אתרוגים לא מורכבים בארץ, ארץ ישראל היא המקור המרכזי שמייצא אתרוגים לא מורכבים לכל העולם היהודי. 
אתרוגי ארץ ישראל – אתרוג איננו משבעת המינים שבהם השתבחה ארץ ישראל, ובכל זאת יש ערך רב בנטילת אתרוג שגדל בארץ ישראל. הרב עובדיה הדאיה, פוסק ומקובל, כתב כך: 
באתרוגים לא מצינו שנשתבחה בהם ארץ ישראל, ומהיכא תיתי להעדיפם, הרי בשאר פירות שלא נשתבחה בהם ארץ ישראל, לא מצינו שחייב להקדימם בברכה על פירות חוץ לארץ? אמנם לפענ"ד ברור שפירות ארץ ישראל הם יש להם עדיפות מצד קדושתן, שהם גדלו בקדושה ובטהרה, שהרי אויר ארץ העמים ועפרו טמא כידוע, ואם כן כשגדל הפרי בעפר ואויר ארץ העמים הרי גדל בטומאה, לא כן אוירה ועפרה הוא טהור וקדוש, והרי מצינו בגמ' בכתובות קיב ע"א ר' מנשק כיפי דעכו, ר' חייא בר גמדא מגנדר בעפרה שנאמר 'כי רצו עבדיך את עפרה ואת אבניה יחוננו'... ומכיון שכל כך גדלה מעלתה וקדושתה... ואם עפר הדומם חביב כל כך, מכל שכן המעולה מהדומם, שודאי עלינו לחבבו משאר צומח שבחוץ לארץ הגדל בטומאת ארץ העמים, ודבר זה פשוט וברור לכל (שו"ת ישכיל עבדי חלק ו סימן כא(.
כאמור, כיום מגדלים אתרוגים יפים ומהודרים בארץ ישראל, וברוך ה' הארץ מאירה פנים ויש שפע מבורך של אתרוגים. גם לולבים, הדסים וערבות, גדלים כיום בכמויות גדולות בארץ ישראל, וכל מי שחפץ, יכול לרכוש ארבעת המינים מהודרים משלו. זאת לעומת מציאות נפוצה, עד לפני כמה עשרות שנים, שקהילה שלמה הסתפקה בסט אחד של ארבעת המינים, שהיה 'כשר' בלבד מבחינה הלכתית.
"ואמר רבי אבא: אין לך קץ מגולה מזה, שנאמר 'ואתם הרי ישראל ענפכם תתנו ופריכם תשאו לעמי ישראל כי קרבו לבא' (יחזקאל לו, ח)" (סנהדרין צח ע"א), ורש"י שם ביאר: "כשתתן ארץ ישראל פריה בעין יפה אז יקרב הקץ, ואין לך קץ מגולה יותר". הדבר כאמור בא לידי ביטוי גם באתרוגי ארץ ישראל. 


סוגיה בעיון מספר 4- מצווה הבאה בעבירה
(מסכת סוכה דף כט ע"ב-ל ע"א)
האם מטרה טובה מקדשת את האמצעים? בעולם ההלכה, התשובה העקרונית לכך היא שלילית, והיא מבוססת על המושג "מצווה הבאה בעבירה" – כלומר, ניסיון לקיים מצווה באמצעות מעשה אסור (כמו נטילת לולב גזול או אכילת מצה גזולה).
במקורות שלפנינו נצא למסע  בעקבות דין זה, ונבחן אותו מארבע זוויות מרכזיות:
1. שורש הדין והמחלוקת בגמרא בסוכה בדין מצוה הבאה בעבירה:  מחלוקת  רבי יוחנן ושמואל. 
2. עומק הסברא באחרונים: נראה כיצד בעל ה"נודע ביהודה" מסביר את מחלוקת רבי יוחנן ושמואל 
3. תפיסת התלמוד הירושלמי: "אין עבירה מצווה".
4. רבדים הלכתיים השונים בדין מצווה הבאה בעבירה: מצוות חיוביות ומצוות קיומיות, ו פסול באדם המקיים (גברא) לפסול מהותי בגוף החפץ (חפצא).
1. פתיחה- מקורות הבבלי לדין "מצווה הבאה בעבירה"
הגמרא בתחילת פרק שלישי (כט:-ל.) עוסקת במחלוקת רבי יוחנן ושמואל בדין לולב הגזול ביום שני של סוכות.
לדעת רבי יוחנן פסול ולדעת שמואל כשר.
בדעת רבי יוחנן אומרת הגמרא שהטעם לפסול לולב הגזול הוא משום מצווה (נטילת לולב) הבאה בעבירה (גזל). רבי יוחנן לומד את דין מצווה הבאה בעבירה משני פסוקים  
א. "והבאתם גזול ואת הפסח ואת החולה" (מלאכי פרק א) 
רבי יוחנן דורש פסוק זה בהיקש- "גזול דומיא דפסח מה פסח לית ליה תקנתא אף גזול לית ליה תקנתא לא שנא לפני יאוש ולא שנא לאחר יאוש". 
ב. "כי אני ה' אוהב משפט שונא גזל בעולה" (ישעיה סא-ח)
רבי יוחנן דורש פסוק זה ע"י משל:
משל למלך בשר ודם שהיה עובר על בית המכס אמר לעבדיו תנו מכס למוכסים אמרו לו והלא כל המכס כולו שלך הוא אמר להם ממני ילמדו כל עוברי דרכים ולא יבריחו עצמן מן המכס אף הקב''ה אמר אני ה' שונא גזל בעולה ממני ילמדו בני ויבריחו עצמן מן הגזל.  
בדעת שמואל אומרת הגמרא- "מתוך שיוצא בשאול (ביום השני )יוצא נמי בגזול (ביום השני)"   
2. הסבר מחלוקת האמוראים (סוכה דף ל.)- מקורות 1-3
מקור 1- הסבר שיטת רבי יוחנן (תוספות ד"ה 'משום')
משום דהוה ליה מצוה הבאה בעבירה. 
והדתניא לקמן פ' לולב וערבה (ד' מג.) לכם משלכם להוציא את השאול ואת הגזול?
משום שאול איצטריכא דבלאו לכם נפקא לן גזול משום מצוה הבאה בעבירה, דאע"ג דקרא גבי קרבן כתיב הוא הדין בכל מצות דהוי דאורייתא כדמוכח בריש הגוזל קמא (ב"ק צ"ד.) גבי הרי שגזל סאה של חיטין וטחנה ואפאה והפריש ממנה חלה דאין זה מברך אלא מנאץ.
מקור 2- הסבר שיטת שמואל (תוספות ד"ה 'מתוך')
הכא דווקא שהוא מדרבנן לא חייש אמצוה הבאה בעבירה.
1. לדעת רבי יוחנן האם פסול של מצוה הבאה בעבירה הוא פסול מדאוריתא או מדרבנן
2. מה המקור שמביאים  לכך התוספות?
3. לדעת שמואל מדוע לולב הגזול ביום השני אינו פסול?
4. לשיטת שמואל (ע"פ התוס'), כאשר עושה מצווה מהתורה ע"י עבירה, האם יוצא ידי חובת מצווה זו? צטט את המילים בתוס' שמהם למדת את תשובתך.
מקור 3 -שיטת הנודע ביהודה (הרב יחזקאל לנדא,אורח חיים סימן קלד) 
ואמרתי דר' יוחנן ושמואל פליגי אי הך מצווה הבאה בעבירה היא מן התורה או מדרבנן:
דר' יוחנן סבר דאינו יוצא במצוה הבאה בעבירה הוא מן התורה, 
ולכך ביום טוב שני אף שעיקרו דרבנן, גם כן אינו יוצא בגזול משום מצווה הבאה בעבירה, דכל מה דתיקון רבנן כעין דאורייתא תיקון.
אבל שמואל סבר דגוף הדין מצווה הבאה בעבירה הוא רק מדרבנן
…ולכך מוקי מתניתין רק ביום טוב ראשון, אבל ביום טוב שני שעיקרו הוא דרבנן יוצא בגזול, דתרתי לא עבדי. שחיוב לולב ביום טוב שני אינו מן התורה רק מדרבנן, ופסול גזול משום מצווה הבאה בעבירה הוא גם כן רק מדרבנן, ולתרתי דרבנן לא מחמרינן.
ולפי זה צריך ר' יוחנן להביא גם הך דר' שמעון בן יוחאי "כי אני ה' אוהב משפט שונא גזל בעולה" עם "משל למלך בשר ודם" וכו'. דאי מקרא קמא ד"והבאתם גזול ואת הפסח" לא הוה ידעינן דמצווה הבאה בעבירה הוא מדאורייתא דזה הקרא נאמר במלאכי ולא הוי אלא מדברי קבלה. ולכך מביא עוד דר' שמעון בר יוחאי עם המשל שהוא מסברא, אם כן הוא מדאורייתא וגם ביום טוב שני שייך מצווה הבאה בעבירה.   
5. במה נחלקו רבי יוחנן ושמואל ע"פ הנודע ביהודה? ע"פ זה הסבר מדוע רבי יוחנן פסל לולב גזול ביום שני ושמואל הכשיר.
6.  רבי יוחנן אינו מסתפק בדרשת הפסוק מהנביא מלאכי, ומוסיף גם את המשל על המלך שעבר במכס, מה הנודע ביהודה למד מכך לגבי איזה מהמקורות בעל תוקף יותר- פסוק מדברי נביאים או משל וסברא? הסבר דבריך. 
3. אין עבירה מצווה (תלמוד ירושלמי, מסכת שבת י"ג, ג')- מקור 4
תני - מצה גזולה אסור לברך עליה.
אמר רב הושעיה על שם "ובוצע ברך נאץ ה' " (תהילים י', ג').
ר' יונה אמר: אין עבירה מצוה.
אמר ר' אילא: "אלה המצות אשר צוה ה' את משה אל בני ישראל בהר סיני" (ויקרא כ"ז, ל"ד) אם עשיתן כמצוותן הן מצות, ואם לאו אינן מצות.
7. בירושלמי מופיע הביטוי "אין עבירה מצווה"
1. צטט מדברי ר' אילא ארבע מילים המבטאות את הרעיון הזה, והסבר ע"פ המילים שצטטת את הביטוי אין עבירה מצווה.
2. הבבלי משתמש בביטוי (כפי שראינו כבר) מצווה הבאה בעבירה.
כתוב מהו לדעתך ההבדל בין מצווה הבאה בעבירה לבין אין עבירה מצווה.
3. הירושלמי מביא מקור מהתורה לדין זה, צטט את המקור, והסבר במילים שלך כיצד נלמד דין אין עבירה מצווה ממקור זה.

4. רבדים במצווה הבאה בעבירה
מקור 5- הרב יוסף באב”ד -מצוות שחייב לעשותם או לא חייב לעשותם (מנחת חינוך שכה ט) 
"..שני מינים יש במצות עשה:  א' שהוא חיוב אקרקפתא דכל איש מישראל כמו תפילין ואתרוג ואכילת מצה. ומצוה כזו אם מקיים אותה עושה רצון הבורא ית' ויתעלה כי כן צוה לו המלך ב"ה ואם מבטל המצוה ואינו מניח תפילין או שלא נטל לולב ביטל המצוה ועשה נגד רצונו יתברך 
ויש מצות שאין חיוב לעשותם כגון ציצית דהתורה לא חייבה אותו ללבוש בגד של ד' כנפות ואם רוצה הולך בלא בגד של ד' כנפות ואינו נגד רצון הבורא ב"ה. אך אם מביא עצמו לידי חיוב שלובש ד' כנפות לקיים מצות ציצית זה דרך הטוב וישר …
וכן מצות סוכה יש בה שני חלקי המצוה דהיינו בליל א' של סוכות מצוות עשה לאכול כזית בסוכה ומחויב לחזור אחר סוכה, ואם אינו רוצה לאכול אינו מועיל, כי הוא מחויב לאכול כמו מצה ותפילין. ואם לא קיים המצוות עשה  בלילה ראשונה עשה נגד רצונו ית"ש. ובשאר הלילות וימים אם רוצה אינו אוכל ואינו יושב בסוכה, ואין שוב חיוב עליו כמו ציצית, אך אם אוכל מ"ע לאכול בסוכה ומקיים רצונו ב"ה… 
8. כתוב את שני סוגי מצוות נעשה שמגדיר ה"מנחת חינוך" והדגם כל סוג בעזרת שתי דוגמאות. 
9. במצוות סוכה קיימים שני סוגי מצוות העשה הללו. הסבר כיצד. 

המשך דברי בעל "מנחת חינוך"
והנה נראה הא דמצווה הבאה בעבירה  אינו יוצא  הטעם דהקב"ה אינו רוצה בכך ולא לרצון לפניו דסניגור יעשה קטיגור …והנה משום זה שייך שפיר לומר דלא יצא ידי המצוה כי זה אינו רצון הבורא ית' וא"כ לא קיים המצוה וזה שייך שפיר במצוה החיובית כיון דלא יצא י"ח המצוה ממילא לא עשה המצוה וביטל המצוה …אבל במצות שאינם חיובית כגון ציצית וסוכה בשאר ימי החג אם הם באים בעבירה אמת דלא קיים רצון הבורא ב"ה כי אין זה רצונו ית' אבל מכל מקום לא ביטל המצוה רק דלא קיים וה"ל כמי שאינו לובש בגד כלל או לא אכל כלל דלא ביטל ולא קיים…אבל לא נוכל לדון אותו כאלו ביטל המצוה כיון דמ"מ עושה המצוה.
10. צטט משפט אחד בדברי ה"מנחת חינוך" שנותן טעם  להלכה ש"מצווה הבאה בעבירה" לא יוצאים ידי חובה?
11. המנחת חינוך מבדיל בין מצווה חיובית למצווה שאינה חיובית.
א. הסבר מהי "מצוה חיובית" ומהי "מצוה שאינה חיובית"
ב. הסבר בלשונך את ההבדל בדין "מצוה הבאה בעבירה" בין מצווה חיובית למצווה שאינה חיובית. הדגם במצוות סוכה מהי מצוה חיובית בסוכה ומהי מצווה שאינה חיובית בסוכה.

מקור 6 - הרב יעקב בצלאל ז'ולטי -מצוות שהפסול בהם הוא ב"גברא" או בגוף המצוה. ( משנת יעבץ, סי' נ"א, ב' - ג') 
ונראה לפי המבואר דשתי הלכות [גדרים] הם במצוה הבאה בעבירה:
חדא - מה שלומדים מקרא "אלה המצוות" שהוא דין בקיום המצווה של הגברא שאינו מקיים את המצווה שהיא באה בעבירה;
ועוד - מה שלמדים מקרא "והבאתם גזול ואת הפסח" שמצוה הבאה בעבירה הרי זה פסול בגוף הדבר שאינו ראוי לעשות בו מצווה.
ולפי זה אפשר לומר דהא דכתבו התוספות [סוכה ל'. ד"ה 'מתוך'] דבמצוה מדרבנן לא חייש אמצווה הבאה בעבירה, היינו שהדין מצווה הבאה בעבירה דלמדים מקרא "אלה המצוות" שהוא דין בקיום המצוות של הגברא, זה נאמר רק במצוות של תורה ולא במצוות דרבנן, שהרי האי קרא "אלה המצוות" כתיב במצוות של תורה.
אבל הדין מצוה הבאה בעבירה שלמדים מקרא "והבאתם גזול ואת הפסח" שהוא פסול בגוף הדבר שאינו ראוי למצוה זה נאמר גם במצוות דרבנן, כיון שהפסול הוא בגוף הדבר שאינו ראוי למצוות. אם כן כשם שגוף הדבר פסול למצוה של תורה, הוא הדין שפסול למצוה דרבנן.
12. הרב זולטי מחלק בין "מצוה הבאה בעבירה" בגברא,, לבין "מצוה הבאה בעבירה" בגוף המצוה.. 
1. צטט את הפסוק ומקורו שעוסק בפסול הגברא
2. צטט את הפסוק ומקורו שעוסק בפסול גוף המצוה
13. לדעת התוספות במצוה דרבנן אין דין של "מצוה הבאה בעבירה". 
1. הסבר את טענת התוס' על פי הרב ז'ולטי.
2. לטענת הרב ז'ולטי כשהפסול הוא בגוף הדבר- יש דין של "מצוה הבאה בעבירה" גם במצוות דרבנן. הסבר מדוע. 

המשך דברי הרב ז'ולטי
ובזה יהא ניחא הא דאמר ר' יוחנן בסוכה ל' ע"א דלולב גזול גם ביום טוב שני שהוא מדרבנן משום דהוה ליה מצוה הבאה בעבירה, שנאמר "והבאתם גזול ואת הפסח". וזה תימא למה מביא קרא דמדברי קבלה ולא מביא הכתוב המפורש בתורה "אלה המצוות" - אם עשיתן כמצוותן הרי הן מצוות, ואם לאו אינן מצוות?
אמנם לפי המבואר הרי ניחא שהרי האי קרא "אלה המצוות" נאמר רק במצוות של תורה ולא במצוות דרבנן. ואם כן בלולב ביום טוב שני שהוא דרבנן לא חיישינן אמצוה הבאה בעבירה, ולכן אמר משום דהוה ליה מצוה הבאה בעבירה שנאמר "והבאתם גזול ואת הפסח" והיינו דמהאי קרא הרי למדים שמצוה הבאה בעבירה, הרי זה פסול בגוף הדבר שאינו ראוי למצווה. ואם כן לולב הגזול פסול גם ליום טוב שני אף על פי שהוא רק דרבנן, כיון שגוף הלולב הוא פסול, וממילא הוא פסול גם למצוה דרבנן.

14. הרב ז'ולטי מסביר מדוע התוספות הביאו מקור לאיסור "מצוה הבאה בעבירה" במצוות מדרבנן מפסוק מספר מלאכי ולא מפסוק מהתורה (שהתלמוד הירושלמי למד ממנו את דין מצוה הבאה בעבירה. הסבר את דבריו.

סיכום מהלך הלימוד
הסבר מחלוקת האמוראים (מקורות 1-3)
 תוספות 
התוספות מסבירים את שורש המחלוקת בין רבי יוחנן לשמואל:
· הסבר רבי יוחנן: פסול "מצווה הבאה בעבירה" הוא מדאורייתא (מהתורה). למרות שהפסוקים מדברים על קורבנות, הדין נכון לכל המצוות שבתורה (כמו הגוזל חיטה, מפריש ממנה חלה ומברך – שאינו מברך אלא מנאץ). לכן רבי יוחנן פוסל גם ביום שני, כי חכמים תיקנו את חיובי יום שני כעין הדין מהתורה.
· הסבר שמואל: שמואל סובר שבמצווה שהיא מדרבנן (כמו לולב ביום שני), חכמים לא גזרו ולא החמירו לפסול משום מצווה הבאה בעבירה. מהתורה הוא כן פוסל (ביום הראשון), ו
ה"נודע ביהודה"
הנודע ביהודה מציע הסבר למחלוקת:
· רבי יוחנן סובר שדין "מצווה הבאה בעבירה" הוא מהתורה, ולכן חכמים החילו אותו גם על יום שני (כי "כל דתקון רבנן כעין דאורייתא תקון").
· שמואל סובר שכל דין "מצווה הבאה בעבירה" הוא רק מדרבנן. לכן, ביום הראשון (שהמצווה מהתורה) חכמים החמירו ופסלו, אבל ביום שני (שהמצווה מדרבנן) חכמים לא רצו להטיל "שתי חומרות דרבנן" ביחד, שולכן הכשירו.
· [bookmark: _bzjv5gxfw3m1]תוקף המקורות: רבי יוחנן מביא את המשל מפני שהפסוק ממלאכי הוא רק "דברי קבלה" (נביאים) ולא מהתורה ממש. המשל מייצג סברא שכלית ישרה, והסברא חזקה כמו דין דאורייתא.

"אין עבירה מצווה"- תלמוד ירושלמי  (מקור 4)
הירושלמי מציג גישה עקרונית לפיה חפץ של עבירה לא יכול להפוך למצווה (למשל: מצה גזולה שאסור לברך עליה).
· רב הושעיה: לומד זאת מהפסוק "ובוצע ברך נאץ ה'" – המברך על גזל הוא מנאץ (מקלל) את ה'.
· רבי יונה ורבי אילא: קובעים את הכלל "אין עבירה מצווה". רבי אילא לומד זאת מהפסוק "אלה המצוות אשר ציווה ה'... אל בני ישראל". המילים המבטאות זאת: "אם עשיתן כמצוותן הן מצוות". כלומר: אם קיימת את המצווה כפי שה' ציווה (ביושר ובצדק), זו מצווה. אם ערבת בה עבירה – המעשה פקע ואינו נחשב מצווה כלל.
· [bookmark: _65dia9ittwy5]ההבדל בין המונחים: בבבלי ("מצווה הבאה בעבירה") המעשה מוגדר כמצווה, אלא שיש בה פגם עקרוני של עבירה שמלווה אותה. בירושלמי ("אין עבירה מצווה") הניסוח קיצוני יותר – העבירה מוחקת לחלוטין את שם המצווה מהמעשה, והוא פשוט לא נחשב לכלום.

רבדים במצווה הבאה בעבירה (מקורות 5-6)
מנחת חינוך -מצוות חיוביות  ומצוות שאינם חיוביות
המנחת חינוך מחלק את מצוות העשה לשני סוגים:
· מצווה חיובית ("חיוב אקרקפתא" - חובה על הקרקפת/הראש): מצווה שהאדם חייב לחזור אחריה ולעשותה, ואם לא עשה – ביטל עשה ועבר על רצון ה'.
דוגמאות: תפילין, אתרוג, אכילת מצה בלילה הראשון של פסח, אכילת כזית בסוכה בלילה הראשון של חג הסוכות.
· מצווה שאינה חיובית:  מצווה שאין חובה לרדוף אחריה, אך אם אדם בחר להכניס את עצמו לתנאים שלה – הוא מקיים מצווה (ואם לא – לא עבר עבירה).
דוגמאות: ציצית (אין חובה ללבוש בגד ד' כנפות, אך אם לבש חייב בציצית), ישיבה ואכילה בסוכה בשאר ימי החג (אם רוצה לאכול קבע – אוכל בסוכה ומקיים מצווה, ואם צם או אוכל אכילת עראי מחוץ לסוכה – אינו עובר עבירה).
הדין במצווה הבאה בעבירה:
· הטעם להלכה (ציטוט): "הטעם דהקב"ה אינו רוצה בכך ולא לרצון לפניו דסניגור יעשה קטיגור".
· [bookmark: _l0lg4n3an7mm]ההבדל בדין: במצווה חיובית, כיוון שה' אינו רוצה במצווה כזו, האדם לא יצא ידי חובה ונחשב כאילו ביטל את המצווה לחלוטין. במצווה שאינה חיובית (כמו ציצית או סוכה בשאר הימים), אם עשה אותה בעבירה הוא אמנם לא עשה את רצון ה' (ולא קיבל שכר מצווה), אך לא דנים אותו כאילו "ביטל" מצווה, אלא הוא נחשב פשוט כמי שלא לבש בגד או לא אכל כלל ("לא ביטל ולא קיים").
משנת היעב"ץ- פסול בגברא (באדם) מול פסול בחפץ.
הרב ז'ולטי מחדש שיש שני דינים ופסולים שונים במצווה הבאה בעבירה:
פסול בגברא (באדם המקיים): נלמד מהפסוק "אלה המצוות". המשמעות: האדם הספציפי הזה לא קיים את המצווה בגלל העבירה שעשה, אך החפץ עצמו כשר. פסול זה נאמר רק במצוות מהתורה.
פסול בגוף הדבר (בחפץ המצווה - בחפצא): נלמד מהפסוק "והבאתם גזול ואת הפסח". המשמעות: החפץ עצמו (הלולב או הקורבן) הפך לטמא ופסול, ואינו ראוי בכלל לעשיית מצווה. פסול זה חל גם במצוות דרבנן, כי חפץ פסול אינו ראוי לשום מצווה.
הרב זולטי מסביר את  שיטת התוספות ורבי יוחנן:
לפי זה מובן מדוע רבי יוחנן הביא דווקא את הפסוק ממלאכי ("והבאתם גזול") כדי לפסול לולב גזול ביום שני (שהוא דרבנן), ולא את הפסוק מהתורה ("אלה המצוות"). הפסוק מהתורה מדבר רק על מצוות דאורייתא ועל פסול של האדם. רבי יוחנן רצה להוכיח שהלולב הגזול ביום שני פסול בגלל שגוף הלולב עצמו נפסל מלהיות חפץ של מצווה, ופסול בגוף החפץ פוסל אותו אפילו למצווה מדרבנן.ולכן מביא את הפסוק מדברי קבלה ( מלאכי) ולא מהתורה. 
סוגיה בעיון מספר 5-'שומע כעונה', 'כל המצוות מברך עליהן 'עובר לעשייתן'
(מסכת סוכה ל"ח: - ל"ט.(
1. שומע כעונה
בסוגיה זו נעסוק באחד הכללים המרכזיים בהלכות ברכות ותפילה: "שומע כעונה" – המאפשר לאדם לצאת ידי חובת דיבור (כמו קריאת התורה, קדושה או ברכה) באמצעות הקשבה בלבד.
מתוך המקורות שלפנינו נלמד את הכלל, דרך מחלוקות  הראשונים והאחרונים:
· האם השמיעה היא רק אמצעי לצאת ידי חובה דרך המברך (שיטת רש"י), ולכן אינה נחשבת כדיבור ממש,  או שהשמיעה נחשבת כדבור הלכתי בפועל של השומע עצמו (שיטת הרשב"א והתוספות), דבר המשפיע על שאלת ה"הפסק" באמצע התפילה. 
בסוגיה נתחיל מפירושי רש"י והתוספות במסכת סוכה, דרך פסיקת הרשב"א, ועד לניתוח הלמדני של האחרונים (ה"משנת יעבץ" וה"קונטרסי השיעורים")  את שורשי המחלוקת כבר בדברי האמוראים בגמרא.

מקור 1- רש"י (ד"ה 'הוא אומר ברוך הבא', סוכה לח ע"ב) 
הוא אומר ברוך הבא והם אומרים בשם ה': ובברוך הבא סומכין עליו, ואין עונין לא התיבות עצמן ולא הללויה - מכאן נלמד לשאינו יודע לא לקרות ולא לענות, אם שמע וכיון לבו לשמוע אף על פי שלא ענה - יצא.
וכן למתפללין בצבור ושליח צבור אומר קדיש (קדושה) או יהא שמיה רבא: ישתקו בתפלתן וישמעו בכוונה, והרי הן כעונין, וכשיגמור הקדושה - יחזרו לתפלתן.
1. רש"י מביא שתי דוגמאות הלכתיות ליישום הכלל "שומע כעונה" בעת תפילה. 
1. כתוב בלשונך את המקרה והדין בכל דוגמא.
2. מה ההבדל העקרוני בין שתי הדוגמאות (תשובה: דוגמא א: כאשר לא ידועים לענות, דוגמא ב: שאין אפשרות לענות)

מקור 2 - תוספות (ד"ה שמע, סוכה ל"ח ע"ב)
שמע ולא ענה יצא: ...וקשה מהא דאמרינן פרק מי שמתו (ברכות דף כ"א:) אם יכול להתחיל ולגמור עד שלא יגיע שליח צבור לקדושה יתפלל ואם לאו לא יתפלל, וכן אמרינן שם במודים, ולמה לן כולי האי יתפלל כדרכו ולכשיגיע שם ישתוק? אלא ודאי אם היה שותק היתה שמיעתו הפסקת תפלתו.
ומיהו שמא אף על גב דשומע כעונה מ"מ עונה עדיף ומצוה מן המובחר.
2. על פי הגמרא בברכות כ"א: כתוב מה יהיה הדין המקרה במקרה שאדם נכנס לבית הכנסת ומצא את הציבור מתפלל תפילת עמידה.
3. הלכה זו לכאורה סותרת את פירוש רש"י במקור 1, כתוב במילים שלך את הסתירה
4. כדי לתרץ את הסתירה התוס' מציעים הגדרה אחרת ביחס שבין שומע לעונה. 
1. צטט את שתי המילים הפותחות את תירוץ התוס'. 
2. הסבר את היחס בין שומע לעונה לפי התוס'.
3. לפי זה, הסבר כיצד יישבו התוס' את הסתירה בין דברי רש"י לגמרא במסכת ברכות? 


מקור 3- שו"ת הרשב"א (הרב שלמה בן אדרת, חלק ה סימן י''ג)
שאלת: אם מותר להפסיק בין תפילין של יד לתפילין של ראש, לענות אמן או כל דבר שבקדושה. מי אמרינן כיון דמפסיק "עבירה היא בידו" (סוטה מ"ד:) ולא יפסיק, והוה ליה כתפילת שמונה עשרה שאינו מפסיק. או דלמא לא אמרו, אלא במפסיק לדבר הרשות. הא לדבר מצוה, מפסיק, כקריאת שמע וברכותיה?
תשובה: מסתברא שלא אמרו "עבירה היא בידו", אלא במפסיק לדבר הרשות, אבל לענות: "אמן יהא שמיה רבה מברך" אין זה כעובר עבירה. ומיהו אם הפסיק וענה, מסתברא דמברך על של ראש. דמכל מקום הרי הפסיק בין הברכה לעשות המצוה, דתפילין של ראש, מצוה בפני עצמה היא.
ומכל מקום אפשר דאינו צריך לפסוק כאן וכאן ולענות, אלא שותק ושומע, דשומע כעונה ואפילו לכתחילה. ולפיכך, מסתברא כמאן דאמר דבתפילה אפילו לשתוק אינו רשאי, דשתיקתו כענייתו.
וכן נראית לי ראיה, מדאמרינן (בברכות כ"א:): "הנכנס לבית הכנסת, ומצא צבור מתפללין, אם יכול להתחיל ולגמור עד שלא יגיע ש"ץ לקדושה, יתפלל. ואם לאו, אל יתפלל". ואם איתא דרשאי לשתוק, יתחיל וכשיגיע הש"ץ לקדיש ישתוק והרי הוא כעונה. ושומע כעונה, אפילו לכתחילה, וכדגמרי הלכתא מהלילא [=מהלל].
5. הרשב"א נשאל לגבי הפסקה לצורך עניית אמן בין הנחת תפילין של יד לתפילין של ראש. הראשונים נחלקו האם מצוות הנחת תפילין היא שתי מצוות נפרדות (תפילין של יד, תפילין של ראש), או שזו מצוות אחת מתמשכת. לדעת אלו הסוברים שאלו שתי מצוות נפרדות יש לברך על הנחת כל אחת מהתפילין, ולפי הדעה השניה יש לברך רק מצווה אחת בתחילת ההנחה. 
1. מה שיטת הרשב"א במחלוקת זאת, הוכח את תשובתך מדברי הרשב"א.
2. הסבר במילים שלך את השאלה שנשאל הרשב"א.
6. לשיטת הרשב"א יכול לענות בין תפילין של יד לתפילין של ראש לדבר מצווה, אבל גם אם ישתוק זהו פתרון הלכתי מוצלח, מדוע?
7. לפי הרשב"א "שומע כעונה ואפילו לכתחילה"
1. הרשב"א מוכיח את דעתו מהגמרא במסכת ברכות, הסבירו כיצד?
2. האם הרשב"א מסכים עם דעת רש"י? נמק את תשובתך.   
מקור 4 -הרב יעקב בצלאל ז'ולטי (משנת יעבץ, אורח חיים סימן כ''ו, א')
ואשר נראה לומר בביאור מחלוקת זו. דרש"י וסיעתו סוברים דשומע כעונה לא הוי כעונה ממש, ואין על שמיעתו תורת דיבור, אלא שהשומע מצטרף לעונה, והוא יוצא בשמיעתו ע"י המברך שמוציא את השומע, אבל אין השומע כמברך בעצמו. ולפי זה שפיר כתב רש"י דאדם המתפלל ושמע מפי החזן קדיש או קדושה אינו יכול להפסיק ולענות עם הציבור, אלא ישתוק וימתין מעט. דשומע כעונה ואין זה הפסקה בתפילתו שהרי שומע כעונה לא הוי כעונה ממש, אלא שהמברך מוציא את השומע ידי חובתו, אבל השומע לא הוי כמברך בעצמו, ולכן לא הוי הפסקה בתפילתו, אע"פ שיוצא מדין שומע כעונה.
אולם … [הרשב"א סובר] דשומע כעונה הוא כעונה ממש, ויש על שמיעתו תורת דיבור, והרי הוא כמברך בעצמו, ואשר על כן כתבו דאדרבה אם הוא שותק בתוך התפילה והוא יוצא מדין שומע כעונה, הרי זה הפסקה בתפילה.
8. הסבר ע"פ הרב ז'ולטי במה נחלקו רש"י והרשב"א בדין שומע כעונה.
9. מה תהיה הנפקא מינה ההלכתית בין הראשונים הללו?
10. כתוב נפקא מינה נוספת (שאינה כתובה במקורות כאן)שיכולה להיווצר בין שיטות הראשונים הללו.



מקור 5- הרב ישראל זאב גוסטמאן (קונטרסי השיעורים, נדרים א', סימנים כ''ב - כ''ג)
המקור לדין שומע כעונה הוא בגמרא סוכה דף ל"ח: דגרסינן שם: "אמר רבא הילכתא גבירתא איכא למשמע ממנהגא דהלילא... בעו מיניה מרבי חייא בר אבא: שמע ולא ענה מהו? אמר להו: חכימיא וספריא ורישי עמא ודרשיא אמרו: שמע ולא ענה - יצא. אתמר נמי, אמר רבי שמעון בן פזי אמר רבי יהושע בן לוי משום בר קפרא: מנין לשומע כעונה - דכתיב את כל דברי הספר אשר קרא מלך יהודה, וכי יאשיהו קראן? והלא שפן קראן, דכתיב ויקראהו שפן (את כל הדברים האלה) לפני המלך אלא מכאן לשומע כעונה...".
ויש לדייק בשינוי לשון האמוראים בגמרא. דרבא אמר "מכאן לשומע כעונה", וכן אמרו משום דבר קפרא "מנין לשומע כעונה דכתיב 'את הדברים אשר קרא...' אלא מכאן לשומע כעונה", ואילו רבי חייא בר אבא אמר בשם חכימיא וספריא... "שמע ולא ענה יצא", ולא אמר "שומע כעונה".
ויש לפרש דבאמת פליגי האמוראים בהמובן של שומע כעונה:
דהנך דאמרי יצא סברי דבאמת אין זה כעונה - אלא רק שיצא;
והנך דסברי דהוי כעונה ממש ילפי מקרא כמו שאמר בר קפרא דכתיב "אשר קרא", ויש לומר שגם רבא סובר כן. והנך אמוראי דסברי רק דיצא לא ילפי מקרא, ומסברא אין לנו לחדש דהשומע הוי כמדבר, אלא רק שיצא.
11. לשיטת הרב גוטסמן מחלוקת הראשונים בדין שומע כעונה היא מחלוקת האמוראים בגמרא. הרב גוטסמן מוכיח את שיטתו משינוי לשון האמוראים בגמרא
1. כתוב את המילים מהם מדייק הרב גוטסמן את שיטת כל אחד מהאמוראים.
2. כתוב את מחלוקת האמוראים לפי הסברו של הרב גוטסמן. בדבריך ציין מי מהאמוראים סובר כשיטת  רש"י, ומי סובר כשיטת הרשב"א.  
12. רבי שמעון בן פזי למד את דין שומע כעונה מהפסוק בספר מלכים. 
1. כתוב כדעת מי סובר רבי שמעון בן פזי? (כדעת רש"י או כדעת הרשב"א)
2. צטט את המילים מדרשת רבי שמעון בן פזי שמוכיחות את תשובתך.

סיכום מהלך הלימוד-שומע כעונה
מקור 1 – רש"י (מסכת סוכה): רש"י מסביר שהכלל "שומע כעונה" נועד לעזור למי שאינו יודע לקרוא או לענות בעצמו – אם הוא מקשיב ומכוון את ליבו, הוא יוצא ידי חובה. רש"י מיישם זאת גם על אדם שנמצא באמצע תפילת עמידה ושומע קדיש או קדושה: עליו לשתוק ולהקשיב בכוונה, והשמיעה נחשבת לו כענייה.
מקור 2 – תוספות (מסכת סוכה): התוספות מקשים על רש"י מהגמרא בברכות, לפיה אדם לא יתחיל להתפלל עמידה אם הוא יודע שיגיעו לקדושה והוא יצטרך לשתוק. מכאן הם מוכיחים שאם השמיעה הייתה נחשבת כענייה ממש, היא הייתה מהווה "הפסק" אסור באמצע התפילה. לכן מסיקים התוספות שאמנם יוצאים ידי חובה בשמיעה, אך ענייה בפה עדיפה ומצווה מן המובחר.
מקור 3 – שו"ת הרשב"א: הרשב"א דן במקרה שאדם שנמצא בין הנחת תפילין של יד לתפילין של ראש ושומע קדושה או קדיש. 
מכיוון שלדעת הרשב"א "שומע כעונה" מועיל אפילו לכתחילה יש לדעתו הבדל בין הפסק בשתיקה בזמן אמירת דברים שבקדושה בין תפילין של יד לתפילין של ראש, לבין הפסק בשתיקה בזמן אמירת דברים שבקדושה באמצע תפילת שמונה עשרה:
מי שנמצא בין הנחת תפילין של יד לתפילין של ראש ושמע דברים שבקדושה, ישתוק ויקשיב (ואחר כך יברך על התפילין של ראש), אולם מי שנמצא באמצע תפילת שמונה עשרה, מכיוון ש"שומע כעונה" הוא אפילו לכתחילה, תחשב שתיקתו כאילו אמר ממש את המילים ואם ישתוק ויקשיב נחשב שדיבר באמצע התפילה.
הוא מוכיח את שיטתו מהגמרא בברכות האומרת שמי שנמצא באמצע תפילת עמידה, אינו רשאי להתחיל להתפלל אלא אם כן יודע שיספיק לומר קדושה עם הציבור. הגמרא לא מציעה  לשתוק ולהקשיב לקדושה, משום שהשמיעה נחשבת כמו דיבור ממש, ודיבור הוא הפסק אסור בתפילה.
מקור 4 – הרב ז'ולטי ("משנת יעבץ"): מסביר את שורש המחלוקת בין הראשונים:
· לשיטת רש"י: השמיעה אינה דיבור ממש, אלא רק "הצטרפות" למברך שמוציא אותך ידי חובה. לכן שתיקה והקשבה באמצע תפילת עמידה אינן נחשבות להפסק אסור.
· לשיטת הרשב"א: לשמיעה יש תורת דיבור ממש (כאילו האדם מדבר בעצמו). לכן, הקשבה לקדושה באמצע תפילת עמידה נחשבת להפסק ואסורה.
מקור 5 – הרב גוסטמאן ("קונטרסי השיעורים"): מראה שמחלוקת הראשונים נעוצה כבר בלשון האמוראים בגמרא:
· רבי חייא בר אבא אמר "שמע ולא ענה – יצא" (כשיטת רש"י, שהשומע אינו נחשב כמדבר בעצמו אלא רק יוצא ידי חובה).
· רבא ובר קפרא אמרו "שומע כעונה" ולמדו זאת מהפסוק על יאשיהו המלך, ששמע את שפן קורא בספר התורה והכתוב החשיב לו זאת כאילו קרא בעצמו (כשיטת הרשב"א, שהשומע נחשב כמדבר ממש).
נשים לב שכיוון שלדעת רבי חייא בר אבא המקור הוא סברה שומע כעונה רק "יצא" ולא נחשב שממש ענה, בעוד שלדעת בר קפרא שומע כעונה נלמד מפסוק ולכן שומע כעונה הוא כעונה ממש.
1. כל המצוות מברך עליהן עובר לעשייתן 
בסוגיה זו נעסוק בכלל  "כל המצוות מברך עליהן עובר לעשייתן" – כלומר, יש לברך על המצווה לפני קיומה בפועל ולא לאחר מכן.
נבחן את הנושא בשלושה רבדים:
· הגדרת הכלל וגדריו ההלכתיים (מקור 6): נלמד מדברי הרמב"ם מה קורה כאשר אדם שכח לברך לפני עשיית המצווה – מתי המצווה נחשבת ככזו ש"עשייתה קיימת" וניתן להשלים את הברכה, מתי ההזדמנות אבדה, ומהו המקרה החריג והייחודי של גר שטובל.
· הטעם הרעיוני למצווה (מקור 7): נלמד את דברי הריטב"א המציג שני טעמים לכלל זה. 
· יישום הכלל במצוות החג (מקורות 8–11): נלמד על דרך היישום של הכלל במצוות חג הסוכות:
1. במצוות ארבעת המינים (תוספות והשולחן ערוך): כיצד מברכים "לפני" הנטילה כאשר עצם הגבהת הלולב והאתרוג כבר מוציאה את האדם ידי חובה, ואילו פתרונות יצירתיים נמצאו לכך?
2. במצוות סוכה (הרמב"ם, הרא"ש והקרבן נתנאל): נברר את המחלוקת האם יש לקדש מעומד או מיושב, מחלוקת הנובעת משאלה עקרונית: מהו בכלל גדר הציווי "בסוכות תשבו" – האם הכניסה לסוכה היא המצווה, או שמא השהות והישיבה המתמשכת בה?

מקור 6- רמב"ם (הלכות ברכות פרק י"א הלכות ג', ה' - ז')- הגדרת הכלל עובר לעשיתן 
ג. וכן כל המצות שהן מדברי סופרים בין מצוה שהיא חובה מדבריהם כגון מקרא מגילה והדלקת נר בשבת והדלקת נר חנוכה, בין מצות שאינן חובה כגון עירוב ונטילת ידים מברך על הכל קודם לעשייתן אשר קדשנו במצותיו וצונו לעשות...
ה. העושה מצוה ולא בירך, אם מצוה שעדיין עשייתה קיימת מברך אחר עשייה, ואם דבר שעבר הוא אינו מברך. כיצד? הרי שנתעטף בציצית או שלבש תפילין או שישב בסוכה ולא בירך תחלה, חוזר ומברך אחר שנתעטף "אשר קדשנו במצותיו וצונו להתעטף בציצית", וכן מברך אחר שלבש "להניח תפילין", ואחר שישב "לישב בסוכה" וכן כל כיוצא באלו.
ו. אבל אם שחט בלא ברכה, אינו חוזר אחר שחיטה ומברך "אשר קדשנו במצותיו וצונו על השחיטה". וכן אם כסה הדם בלא ברכה, או הפריש תרומה ומעשרות, או שטבל ולא בירך, אינו חוזר ומברך אחר עשייה, וכן כל כיוצא בזה.
ז. אין לך מצוה שמברכין אחר עשייתה אלא טבילת הגר בלבד שאינו יכול לומר "אשר קדשנו במצותיו וצונו" שעדיין לא נתקדש ולא נצטוה עד שיטבול. לפיכך אחר שיטבול מברך על הטבילה מפני שהיה דחוי מעיקרו ולא היה ראוי לברך.
13. "אם מצוה שעדיין עשייתה קיימת מברך אחר עשייה, ואם דבר שעבר הוא אינו מברך"
1. יש מקרים בהם ניתן לברך גם אם אינו "עובר לעשיתן", הסבר ע"פ הציטוט בשאלה מתי ניתן לברך כך ומתי לא ניתן לברך כך.
2. הבא דוגמא מדברי הרמב"ם למצווה שניתן לברך עליה גם לא בדרך של "עובר לעשייתן", ודוגמא למצווה שלא ניתן לברך עליה אלא בדרך של "עובר לעשייתן". ונמק את הדין בכל דוגמא.
3. מדוע גר שטובל מברך רק לאחר שטבל?  
מקור 7- טעם הכלל עובר לעשיתן, חידושי ריטב"א (פסחים דף ז ע"ב)
וטעם זה שאמרו חז"ל לברך על המצוה עובר לעשייתן, כדי שיתקדש תחלה בברכה ויגלה ויודיע שהוא עושה אותה מפני מצות השי"ת, ועוד כי הברכות מעבודת הנפש וראוי להקדים עבודת הנפש למעשה שהיא עבודת הגוף" 
14. הריטב"א מביא שני טעמים לכלל עובר לעשיתן בברכת המצוות 
1. כתוב בלשונך את שני הטעמים.
2. מדוע, לדעתך חשוב להקדים את עבודת הנפש לעבודת הגוף?
מקור 8- עובר לעשיתן במצוות ארבעת המינים,  תוספות, סוכה ל"ט ע"א ד"ה 'עובר'
מטעם זה צריך לברך אלולב קודם שיטלנו דאי לאחר שנטלו מדאגבהיה נפק ביה...
ומיהו לא מסתבר כלל דהיאך יברך עליו והוא מונח בכלי?! 
הא אמר בהקומץ רבה (מנחות לה: ושם) תפילין מאימתי מברך עליהן משעת הנחה עד שעת קשירה וכל שעה שאין המצוה מזומנת בידו לעשות לא מיסתבר כלל לברך עליו   
ושמא משיתחיל ליטול לולב קודם שיטול האתרוג מברך והיינו עובר לעשייתן שמעכבים זה את זה
אי נמי לאחר שנוטל שניהם אלא שהופך אחד מהן כדאמרינן בסוף פירקין (דף מב.) כשהפכו דאין יוצא במצות אלא דרך גדילתן ואפי' נקיט להו כדרך גדילתן אפשר שיתכוין שלא לצאת בו עד אחר ברכה, דאע"ג דאמרי' בסוף ראוהו ב"ד (ר"ה כח:) דמצות אינן צריכין כוונה מ"מ בעל כרחו לא נפיק
15. כל המצוות צריך שיהיה מברך עליהם עובר לעשייתן
1. לפי כלל זה, מתי ע"פ תחילת דברי התוס', צריך לברך על מצוות נטילת לולב? נמק.
2. עיתוי הברכה על הנחת תפילין מעורר קושיא על דברי התוס' אלו, הסבירו קושי זה במילים שלכם.
16. בעלי התוספות מציעים 3 פתרונות כיצד לקיים את הכלל של עובר לעשייתן במצוות לולב. מלא את הטבלה הבאה ע"פ דברי התוספות. 
 
	ציטוט המילה המתחילה את הפתרון
	הפתרון המעשי
	כיצד הפתרון פותר את הבעיה של התוספות

	ושמא
	יטול את הלולב (עם ההדס והערבה) יברך ואז יוסיף גם את האתרוג
	כדי לצאת ידי נטילת לולב יש ליטול את ארבעת המינים ביחד, ולכן כל עוד לא נטל את ארבעתם לא קיים עדיין את המצווה.

	
	
	

	
	
	


1. לפניך דברי השו"ע (אורח חיים, תרנא, ה):
"יברך על נטילת לולב ושהחיינו קודם שיטול האתרוג, כדי שיברך עובר לעשייתו. או יהפוך האתרוג עד שיברך."
באלו פתרונות שכתבת בסעיף ב משתמש השו"ע? 

מקורות 9-12 - עובר לעשייתן במצוות סוכה 
עיין במקורות שלפניך וענה על השאלות שלאחריהם:
רמב"ם (הלכות שופר סוכה ולולב פרק ו' הלכה י''ב)
כל זמן שיכנס לישב בסוכה כל שבעה, מברך קודם שישב "אשר קדשנו במצותיו וצונו לישב בסוכה". ובלילי יום טוב הראשון מברך על הסוכה, ואחר כך מברך על הזמן, ומסדר כל הברכות על  הכוס. נמצא מקדש מעומד, ומברך לישב בסוכה ויושב, ואחר כך מברך על הזמן. וכזה היה מנהג רבותי ורבני ספרד לקדש מעומד בליל ראשון של חג הסוכות כמו שבארנו.
רא"ש (רבנו אשר, מסכת סוכה פרק ד' סימן ג')
כתב הרמב"ם ז"ל (פ"ו מהל' סוכה הל' י"ב) דיש לקדש מעומד משום "עובר לעשייתן". ולדבריו היה צריך לברך קודם שיכנס בה, דהכניסה היא המצוה ולא הישיבה. דאם היה אוכל מעומד, היה צריך לברך על הסוכה.
אלא ודאי כיון דמצות סוכה היא אכילה וטיול, אם מברך אחר שישב מיקרי שפיר "עובר לעשייתן" כדאיתא בירושלמי דברכות פרק הרואה (ט', ג'): "העושה ציצית לעצמו, אומר: 'אשר קדשנו במצותיו וצונו לעשות ציצית'. נתעטף אומר: 'אשר קדשנו במצותיו וצונו להתעטף בציצית' ". אלמא אף על פי שכבר נתעטף מברך, לפי שהמצוה נמשכת כל זמן שהוא מעוטף ועומד. וכן נמי בסוכה המצוה נמשכת כל זמן אכילה.
"ובסוכות תשבו" פירוש: תתעכבו. כמו: "וישב העם בקדש" (במדבר כ', א') וכן: "ופתח אהל מועד תשבו" (ויקרא ח', ל''ה). "ולישב בסוכה" היינו נמי להתעכב בסוכה, ואם כן מיקרי שפיר עובר לעשייתן אם מברך אחר הישיבה. 
הרב נתנאל וייל (קרבן נתנאל אות ל' -פרשן הרא''ש) 
ולדבריו(=של הרא"ש) היה צריך לברך קודם שיכנס בה, דהכניסה היא המצוה ולא הישיבה. - והרמב"ם סבר כיון שאין קבע אלא בישיבה משום הכי מברך קודם הישיבה דהוי עובר לעשייתן על זה.
16. הרמב"ם והרא"ש נחלקו מתי מברך אדם לישב בסוכה כדי שיתקיים עובר לעשייתן, מחלוקת הראשונים תלויה בשאלה מהי עיקר מצוות ישיבה בסוכה
1. ציין מתי מברך לישב בסוכה לפי הרמב"ם ולפי הרא"ש.
2. הרא"ש מקשה על שיטת הרמב"ם, הסבר את קושייתו.
3. הרא"ש והרמב"ם נחלקו בהבנת ציווי התורה -"בסוכות תשבו", כתוב מהי עיקר מצוות ישיבה בסוכה לפי כל אחת מהדעות. (בהבנת המחלוקת העזרו בדברי הקורבן נתנאל).


סיכום מהלך הלימוד- "כל המצוות מברך עליהם עובר לעשייתן"
א. יסוד הדין והגדרתו (רמב"ם)
הכלל הבסיסי בגמרא (פסחים ז ע"ב) קובע שיש לברך על כל מצווה "עובר לעשייתן" – כלומר, סמוך לפני עשיית המצווה. במקרה שאדם עשה מצווה ולא בירך לפניה, הרמב"ם מחלק בין שני סוגי מצוות:
1. מצווה שעשייתה קיימת ונמשכת (כמו ציצית, תפילין וסוכה): כיוון שהמצווה נמשכת כל זמן שהאדם מעוטף או יושב בה, הוא יכול לברך גם תוך כדי קיום המצווה.
2. מצווה שהיא מעשה עובר (כמו שחיטה, כיסוי הדם וטבילה): כיוון שהמעשה הסתיים מיד, אם לא בירך לפני כן – הפסיד את הברכה ואינו יכול לברך אחריה (שהרי הברכה צריכה ללוות את העשייה).
· החריג – טבילת גר: גר מברך רק לאחר הטבילה. הטעם: לפני הטבילה הוא עדיין אינו יהודי, ולכן אינו יכול לומר בנוסח הברכה "אשר קדשנו במצוותיו וציוונו" (שהרי לא נצטווה עדיין).
ב. טעם הכלל (ריטב"א)
הריטב"א מעניק שני הסברים מדוע חז"ל הקפידו שהברכה תקדם למעשה:
1. הצהרת כוונות בדבר עשיית המצווה: הברכה באה לקדש את האדם ולגלות שהוא עושה את הפעולה לא כמעשה שגרתי או טבעי, אלא מתוך כוונה מפורשת לקיים את ציווי ה'.
2. קדימות עבודת הנפש לעבודת גוף: הברכה היא "עבודת הנפש" (דיבור ומחשבה) והמצווה היא "עבודת הגוף" (מעשה פיזי). ראוי שרוח האדם ותודעתו יקדימו ויניעו את המעשה הגשמי.
ג. יישום הכלל "עובר לעשייתן" במצוות חג הסוכות
1. מצוות לולב (תוספות ושולחן ערוך): הקושי ההלכתי: ברגע שאדם מרים (מגביה) את הלולב כדרך גדילתו, הוא כבר יוצא ידי חובה מהתורה, ואם יברך אחר כך, זו תהיה ברכה לאחר עשייה. התוספות מציעים לכך פתרונות שהתקבלו להלכה בשולחן ערוך:
· הפרדת המינים: לוקחים את הלולב, מברכים, ורק אז לוקחים את האתרוג (כל עוד לא לקח את שניהם – לא יצא).
· היפוך האתרוג: לוקחים את האתרוג כשהוא הפוך (לא כדרך גדילתו, ובכך לא יוצאים ידי חובה), מברכים, והופכים אותו חזרה.
· כוונת עיכוב: מחזיקים אותם כרגיל, אך מכוונים במפורש שלא לצאת ידי חובה עד לאחר סיום הברכה.
2. מצוות סוכה – קידוש מעומד או מיושב (רמב"ם מול רא"ש): בליל החג מברכים גם על הקידוש וגם "לישב בסוכה". נחלקו הראשונים כיצד ליישם את ה"עובר לעשייתן":
· שיטת הרמב"ם: יש לקדש מעומד, לברך "לישב בסוכה", ורק אז לשבת. לשיטתו, הברכה צריכה להיות לפני פעולת הישיבה הפיזית, שהיא קביעות המצווה.
· שיטת הרא"ש: מקדשים ומברכים מיושב. הרא"ש מקשה: אם עיקר המצווה היא הכניסה לסוכה – היינו צריכים לברך בכלל מחוץ לסוכה לפני שנכנסים! אלא, שגדר מצוות סוכה הוא "תשבו" במשמעות של שהות והתעכבות (כמו אכילה וטיול שנמשכים זמן רב). לכן, כיוון שהמצווה נמשכת ואינה מסתיימת ברגע אחד, גם ברכה לאחר שיושבים נחשבת "עובר לעשייתן" בצורה מעולה.

על הסוגיה
שומע כעונה – לכל אחד מאתנו יצא בוודאי לבקש מחבר "הוצא אותי ידי חובה". איך אמירה של אדם מסוים יכולה להוציא אדם אחר ידי חובת הברכה? מהסוגיה למדנו שלשמיעה, להקשבה ולהתרכזות במה שאדם אחר אומר, יש ערך רב. בין אם נראה זאת כאילו השומע עצמו אמר את המילים (וכביכול התפלל בעצמו), או אם נראה זאת כמי שמתחבר לדברי החזן או כשלוחו. המסר הוא שהשמיעה וההקשבה הפסיבית כביכול, היא משמעותית. בתורה מופיע פעמים רבות הצו לשמוע בקול ה': "אם שמוע תשמעו", "נעשה ונשמע" "שמע ישראל" ועוד. השמיעה מתפרשת בדרך כלל כאמצעי שדרכו המידע מגיע אל השומע, וכך הכול יודעים מה יש או אין לעשות. אך הכלל "שומע כעונה" מלמד שהשמיעה המכוונת והמדויקת יכולה להיות מרכיב משמעותי במעשה המצווה, עד כדי שהיא יכולה להפוך את השומע לשווה בדינו ל'אומר' ממש, כפי שלמדנו. נוכל לקחת מכאן גם מסר גדול להקשבה הנדרשת בין אדם לחברו. לעתים אנחנו 'נבהלים להשיב', אך כדי לשמוע באמת, עלינו לדעת להטות את האוזן, ולשים לב למה שנאמר לנו.
"אשר קרא מלך יהודה": בגמרא מובאת ראיה מסיפורו של יאשיהו, ששמע את קריאת התורה ונאמר עליו: "אשר קרא". עיון בפסוקים בספר מלכים ב' פרק כב, יכול ללמד אותנו עוד קצת על יאשיהו ועל שמיעתו.
יאשיהו מתואר כדואג לחיזוק בניינו של בית המקדש, כשחלקיהו הכהן הגדול מספר לו שמצא ספר תורה (שכנראה היה דבר שנעדר בימיהם). התיאור של המאורע מרגש מאוד, ומודגשת בו שמיעתו של יאשיהו: "וַיַּגֵּד שָׁפָן הַסֹּפֵר לַמֶּלֶךְ לֵאמֹר סֵפֶר נָתַן לִי חִלְקִיָּה הַכֹּהֵן וַיִּקְרָאֵהוּ שָׁפָן לִפְנֵי הַמֶּלֶךְ: וַיְהִי כִּשְׁמֹעַ הַמֶּלֶךְ אֶת דִּבְרֵי סֵפֶר הַתּוֹרָה וַיִּקְרַע אֶת בְּגָדָיו" (שם י-יא).
יאשיהו לא מסתפק בקריעת הבגדים, אלא מבין מיד שעליהם להתפלל לה' – ושוב חוזר עניין השמיעה: "כִּי גְדוֹלָה חֲמַת ה' אֲשֶׁר הִיא נִצְּתָה בָנוּ עַל אֲשֶׁר לֹא שָׁמְעוּ אֲבֹתֵינוּ עַל דִּבְרֵי הַסֵּפֶר הַזֶּה לַעֲשׂוֹת כְּכָל הַכָּתוּב עָלֵינוּ" (שם יג). בני ישראל לא שמעו על דברי הספר, וממילא גם לא עשו את המעשים הנכונים. גם כאשר הולכים שליחי המלך לחולדה הנביאה, היא משתמשת בפועל זה:
וְאֶל מֶלֶךְ יְהוּדָה הַשֹּׁלֵחַ אֶתְכֶם לִדְרֹשׁ אֶת ה' כֹּה תֹאמְרוּ אֵלָיו כֹּה אָמַר ה' אֱלֹהֵי יִשְׂרָאֵל הַדְּבָרִים אֲשֶׁר שָׁמָעְתָּ: יַעַן רַךְ לְבָבְךָ וַתִּכָּנַע מִפְּנֵי ה' בְּשָׁמְעֲךָ אֲשֶׁר דִּבַּרְתִּי עַל הַמָּקוֹם הַזֶּה וְעַל יֹשְׁבָיו לִהְיוֹת לְשַׁמָּה וְלִקְלָלָה וַתִּקְרַע אֶת בְּגָדֶיךָ וַתִּבְכֶּה לְפָנָי וְגַם אָנֹכִי שָׁמַעְתִּי נְאֻם ה': לָכֵן הִנְנִי אֹסִפְךָ עַל אֲבֹתֶיךָ וְנֶאֱסַפְתָּ אֶל קִבְרֹתֶיךָ בְּשָׁלוֹם וְלֹא תִרְאֶינָה עֵינֶיךָ בְּכֹל הָרָעָה אֲשֶׁר אֲנִי מֵבִיא עַל הַמָּקוֹם הַזֶּה וַיָּשִׁיבוּ אֶת הַמֶּלֶךְ דָּבָר: (שם יח-כ)
השמיעה של יאשיהו מביאה להתרגשות ולתפילה, וגם למעשים (אחר כך בהמשך הפרק). שמיעה זו מביאה גם את הקב"ה לשמוע את בכיו, ולזכות אותו בחיים שבהם לא תבוא רעה על ירושלים.
זוהי השמיעה אשר הופכת ל'קריאה', דין 'שומע כעונה'. שמיעה שיש בה הקשבה עמוקה לתוכן, ומוכנות לפעול בעקבותיו.
"ועכשיו שכל בני כנסיותינו בקיאין וקורין אותו כולו" – מההלכות הגדולות שבהלכות הלל אפשר ללמוד על הקשר בין שליח הציבור למתפללים. "הוא אומר... והן אומרים". רש"י הרחיב בפירוש הסוגיה והוא הבחין בין תקופה קדומה, שבה לא הכול היו בקיאים בסדרי התפילה ובתוכן התפילה, והקהל היה מגיב מעט לשליח הציבור הבקי שאמר את רוב התפילה לבד, ובין תקופה מאוחרת, שבה הציבור כבר בקי וקורא את כל התפילה וההלל, ובכל זאת הוא מגיב אחרי שליח הציבור לחלק ממה שהוא אומר. ומסכם רש"י: "מכאן אנו יכולים ללמוד מה תקנו הראשונים לענות למי שאין בקיאין ולבקיאין".
כיום בבתי הכנסת יש סידורים, ורוב מוחלט של הבאים בקביעות לבית הכנסת בקיאים בסדרי התפילה ותכניה. עם זאת, גם כיום יש הבדל בין מנהגי הקהילות השונות. כך לדוגמה, יש קהילות שבהן המתפללים שותפים יותר לתפילת שליח הציבור, ויש שפחות; יש מקומות שבהם ישנה שירה משותפת בחלקים נרחבים של התפילה, ויש שפחות. המכנה המשותף הוא הקשר בין שליח הציבור למתפללים, כגוף אחד עם הזנה הדדית. תפילתו האישית של כל אחד מהמתפללים מצטרפת לתפילת הציבור באמצעות שליח הציבור שמאגד אותם לחטיבה אחת.
עובר לעשייתן – הברכה היא חיבור האדם למעשה המצווה: על פי דברי הריטב"א, הברכה היא ביטוי להתקדשות האדם לפני מעשה המצווה. הברכה גם מצביעה על תוכן המצווה וממקדת את המברך במה שעליו לעשות: לשבת בסוכה, ליטול לולב, לשמוע קול שופר, לאכול מצה ועוד. הפעולות הן שונות, והחובה היא לעשות את מה שהתורה ציותה. אדם שעומד לבצע מצווה צריך לעצור לכמה שניות לחשוב ולכוון מה עליו לעשות כעת. המילים היוצאות מפיו של עושה המצווה, ממקדות אותו במטרה.
לימים, נוספו בקשות שונות לפני ברכת המצוות ("יהי רצון מלפניך...", "הנני מוכן ומזומן..." וכדומה) שגם נועדו להעצים את הקשר בין עושה המצווה למעשה המצווה, עם כוונות וייחודים הקשורים למצווה. המטרה היא שקיום המצווה לא יהיה פעולה טכנית. יש להשקיע חשיבה בתוכנה של המצווה, ייעודה, פרטיה ההלכתיים ודרכי קיומה; להתכונן ולהתכוון אליה ואז לקיים.







סוגיה בעיון מספר 6- נטילת לולב שבעה ימים במקדש ובירושלים בזמן הזה, וזכר למקדש
(מסכת סוכה דף מא ע"א)
"ולקחתם לכם ביום הראשון פרי עץ הדר כפת תמרים וענף עץ עבת וערבי נחל ושמחתם לפני ה' אלוקיכם שבעת ימים" (ויקרא כג, מ). 
כיצד נבאר את שני הביטויים בפסוק: "ביום הראשון" ו- "שבעת ימים"? 
ביום הראשון של החג מצווה ליטול את ארבעת המינים בכל מקום, גם כשחל בשבת, לעומת זאת בבית המקדש יש מצווה ליטול את ארבעת המינים בכל שבעת הימים, שהרי הצו "ושמחתם" הוא "לפני ה' " בבית המקדש. 
לאחר החורבן התקין רבן יוחנן בן זכאי שיהיו נוטלים לולב במדינה שבעה ימים "זכר למקדש".
את הלימוד נחל בדברי המשנה במסכת סוכה ובעקבותיה פסיקת הרמב"ם, בעזרתם נעמוד על ההבדל שבין מצוות הלולב בזמן המקדש לעומת הזמן הזה. 
בשלב השני של הלימוד נעסוק בגבולות המושג- מקדש, אנו נראה כי רש"י והרמב"ם נחלקו בגבולתיו של מושג זה - האם "מקדש" זה רק הר הבית, או כל ירושלים שבין החומות?
בעקבות הגדרת הרמב"ם למושג המקדש נתעמק בסברתם של האחרונים – ה"ערוך לנר", רבי מאיר שמחה מדווינסק והרב משה פיינשטיין., העיסוק בסברות האחרונים יוביל לשאלה מרתקת: האם תלמיד חכמים או תושב ירושלים שנמצא בירושלים בזמן הזה, נוטל לולב שבעה ימים מהתורה (מדאורייתא) ולא רק כתקנת חכמים? ננסה להבין האם העובדה ש"קדושת ירושלים קדשה לעתיד לבוא" משנה את החובה האישית שלנו כיום.
את הלימוד נחתום במשמעותה הרוחנית של תקנת זכר לחורבן, בעקבות דברי  הראי"ה קוק זצ"ל. נלמד מה ההבדל  בין "ארוכה" ל"רפואה", ואיך חורבן בית המקדש יצר בנו "מחלה פנימית" של שכחת התורה. נבין מדוע תקנו חכמים תקנות של "זכר למקדש" – לא רק כדי להתרפק על העבר, אלא כתרופה אקטיבית שנועדה לזרז את הגאולה ולבנות את המקדש בתוכנו פנימה.
 
1. לולב שבעה ימים במקדש ובירושלים בזמן הזה
מקור 1- משנה מסכת סוכה (ג,יב) 
בראשונה היה לולב ניטל במקדש שבעה ובמדינה יום אחד, משחרב בית המקדש התקין רבן יוחנן בן זכאי שיהא לולב ניטל במדינה שבעה זכר למקדש
מקור 2- רמב"ם (הלכות שופר וסוכה ולולב פרק ז הלכות יג-יח)
יג. מצות לולב להינטל ביום הראשון של חג בלבד בכל מקום ובכל זמן ואפילו בשבת שנאמר "ולקחתם לכם ביום הראשון" (ויקרא כג, מ), ובמקדש לבדו נוטלין אותו בכל יום ויום משבעת ימי החג שנאמר "ושמחתם לפני ה' אלהיכם שבעת ימים" (שם). חל יום השבת להיות בתוך ימי החג אינו ניטל בשבת גזרה שמא יוליכנו בידו ארבע אמות ברשות הרבים כמו שגזרו בשופר.
יד. ולמה לא גזרו גזרה זו ביום טוב הראשון? מפני שהוא מצוה מן התורה ואפילו בגבולין, נמצא שאין דינו ודין שאר הימים שווה. שבשאר ימי החג אין אדם חייב ליטול לולב אלא במקדש.
טו. משחרב בית המקדש התקינו שיהיה לולב ניטל בכל מקום כל שבעת ימי החג זכר למקדש, וכל יום ויום מברך עליו: 'אשר קדשנו במצותיו וצונו על נטילת לולב' מפני שהיא מצוה מדברי סופרים. ותקנה זו עם כל התקנות שהתקין רבן יוחנן בן זכאי משחרב בית המקדש כשיבנה בית המקדש יחזרו הדברים ליושנן.
טז. בזמן שבית המקדש קיים היה לולב ניטל ביום הראשון שחל להיות בשבת, וכן בשאר המקומות שידעו בודאי שיום זה הוא יום החג בארץ ישראל, אבל המקומות הרחוקים שלא היו יודעים בקביעת ראש חדש לא היו נוטלין הלולב מספק.
יז. ומשחרב בית המקדש אסרו חכמים ליטול את הלולב בשבת ביום הראשון ואפילו בני ארץ ישראל שקדשו את החדש, מפני בני הגבולין הרחוקים שאינן יודעין בקביעת החדש כדי שיהיו הכל שוין בדבר זה ולא יהיו אלו נוטלין בשבת ואלו אין נוטלין, הואיל וחיוב יום ראשון בכל מקום אחד הוא ואין שם מקדש להתלות בו.
יח. ובזמן הזה שהכל עושין על החשבון נשאר הדבר כמות שהיה שלא ינטל לולב בשבת כלל לא בגבולין ולא בארץ ישראל ואפילו ביום ראשון, ואף על פי שהכל יודעים בקביעת החדש, וכבר בארנו שעיקר האיסור בנטילת הלולב בשבת גזרה שמא יעבירנו ארבע אמות ברשות הרבים.
1. בזמן המקדש: 
1. במה שונה היום הראשון של החג משאר הימים לעניין מצוות לולב?
2. באלו מקומות אין נוטלים לולב כשאחד מימי החג (למעט היום הראשון) חל בשבת? הסבר מדוע.
2. לאחר החורבן 
1. מדוע תיקנו לקיים את מצוות לולב מחוץ למקום המקדש בכל ימי החג (למעט בשבת)?
2. הרמב"ם מתאר שני זמנים בהם חלה ההלכה שלא מקיימים את מצוות לולב בשבת אפילו ביום ראשון של החג.
1) כתוב מהם שני הזמנים.
2) הסבר מדוע בכל אחד מהזמנים לא מקיימים מצוות לולב בשבת אפילו ביום ראשון של החג.
3. עיין בהלכה טו ברמב"ם
1. "אשר קידשנו במצוות וציוונו על נטילת לולב", מי צווה? ומדוע צווה? מה ניתן ללמוד מכאן על סמכות חכמים.
2. בהנחה שבעזרת ה' תפילותנו יתקבלו ובית המקדש יבנה השנה, האם תהיה חובה לקיים מצוות לולב בירושלים? הוכח תשובתך מדברי הרמב"ם בהלכה זו.
4. "ובזמן הזה שהכל עושין על החשבון" (הלכה יח).
הסבר במילים שלך את דברי הרמב"ם המצוטטים.
מקור 3 -רש"י (ד"ה במדינה, מסכת סוכה דף מא ע"א) 
במדינה בירושלם שאף הוא כגבולים 
5. למה מתכוון רש"י במילה "גבולים"?
6. ע"פ פירוש רש"י היכן עובר הגבול בין המקדש למדינה?
7. עד חורבן המקדש כמה ימים היו נוטלים לולב בירושלים? ומאז החורבן כמה ימים נוטלים?

מקור 4- הרמב"ם (פירוש המשניות, מסכת סוכה ג, יב):
מדינה, היא שאר ארץ ישראל חוץ מירושלם.
8. לפי הרמב"ם היכן עובר הגבול בין המקדש למדינה?
9. לפי הרמב"ם, עד חורבן המקדש כמה ימים היו נוטלים לולב בירושלים? 
מקור 5- רבנו מנוח (ספר המנוחה, הלכות שופר פרק ב הלכה ח) 
נראה לדעת הרב (=הרמב"ם) דמקדש הרי(=הוא) כל ירושלים ומדינה הרי (=היא) שאר גבולין. ...שהרי בלולב מצינו גם כן: "בראשונה היה לולב ניטל במקדש שבעה", ועל כרחין מכל ירושלם קאמרינן.
…שהרי בלולב כתוב: "ושמחתם לפני ה' אלקיכם שבעת ימים" (ויקרא כג, מ) וכשתדקדק כל הכתוב "לפני ה' " בכל ירושלים הוא, אלא אם כן פירש הכתוב קדש קדשים או בחצר אהל מועד. שהרי גבי מעשר (דברים יב, ז, יז-יח; יד, כג, כו), וגבי בכור (דברים טו, כ), וגבי שלמים (דברים כז, ז) כתוב "לפני ה' " כל ירושלים משתמע… אלא משום דבסתמא כל בני ירושלם היו עולים למקדש …ליטול לולב, נקט מקדש. וכן מצינו בירושלמי (סוכה ג, יא) " 'ושמחתם לפני ה' אלקיכם שבעת ימים' – בירושלים". 
10. חכמים למדו שמעשר שני, בכור ושלמים נאכלים לבעלים בכל ירושלים ולאו דווקא במקדש. (המקור הוא בדברים כט, ו : לפני ה' אלקיך תאכלנו…במקום אשר יבחר ה').
1. מהו הביטוי המופיע בכל אחת משלוש מצוות אלו ממנו למד רבנו מנוח שמצוות לולב נוהגת שבעה ימים גם בירושלים ולא רק במקדש? היכן מופיע ביטוי זה במצוות לולב?
2. ישנם מקרים בהם, למרות שמופיע ביטוי זה, הכוונה היא למקדש בלבד ולא לכל ירושלים. כתוב מהו הכלל לפיו קובעים מקרים אלו.
3. אם במצוות לולב  הכוונה לכל ירושלים, מדוע נאמר במשנה "במקדש"? 

מקור 6- הרב יעקב עטלינגר (ערוך לנר, ביכורי יעקב סימן תרנח ס"ק א)
ראיתי לחקור איך הדין בירושלים בזמן הזה אי ניטל מן התורה כל שבעה ימים. דאם ירושלים יש לו דין מקדש לענין לולב, בזה פליגי רש"י והרמב"ם. ...בירושלמי (סוכה ג, יא) מבואר ד"ושמחתם  לפני ה' אלוקיכם שבעת ימים" קאי על ירושלים, הרי מפורש כדעת הרמב"ם. ...ומעתה יש לבאר אם גם בזמן הזה יש לירושלים דין זה. וזה תלוי אי קדושת ירושלים קדשה לעתיד לבא. והנה גם בזה יש פלוגתא בין הראשונים דדעת הרמב"ם (הל' בית הבחירה ו, טז) שקדושת העזרה וירושלים קדשה לעתיד לבא, והראב"ד שם חולק עליו. ...ולפי זה יש לדון דלולב ניטל גם בירושלים בזמן הזה כל שבעה מן התורה חוץ משבת. דאין לומר דשאני לולב דכתיב: "ושמחתם לפני ה' ", ובזמן הזה  "ערבה כל שמחה" [ע"פ ישעיהו כד, יא], כיון דהמקדש חרב. דזה אינו. דאם כן גם מצוות "ושמחת בחגך" (דברים טז, יד) לא ינהוג שם. אלא על כרחך דשמחת מצוה לא בטלה ונוהגת גם בזמן הזה.
..."לפני ה' " שייך גם בזמן הזה, דקדושת ירושלים שהוא ע"י השראת השכינה לא בטלה, כמו שכתב הרמב"ם. אם כן מוכח דמצוות לולב נוהג גם עתה בירושלים מן התורה כל שבעה...  
11. לשיטת ה"ערוך לנר" ע"פ הרמב"ם יש מצווה מדאורייתא לקיים מצוות לולב שבעה ימים
בירושלים גם בזמן הזה, כתוב את סברת ה"ערוך לנר".
12. "וזה תלוי אי קדושת ירושלים קדשה לעתיד לבא"
1. הסבר את המושג "קדשה לעתיד לבא", וכתוב איזו הלכה תלויה במושג זה.
2. הסבר כיצד המושג "קדשה לעתיד לבוא הוא הבסיס לסברת ה"ערוך לנר" שכתבת בשאלה 11?
מקור 7- הרב מאיר שמחה הכהן מדווינסק (חידושי רבנו מאיר שמחה, חלק א עמ' רמב, סוכה פרק ד)
ראיתי לספר ביכורי יעקב (סימן תרנח) שהביא לנו חדשות לשיטת הרמב"ם דמקדש קאי על ירושלים גם כן. אם כן בזמן הזה נמי בירושלים נוהג כל שבעה מן התורה.
וזה שיבוש גדול חס מלהזכיר:
[א] דאם כן אמאי תיקן רבן יוחנן בן זכאי שיהיה לולב ניטל שבעה 'זכר למקדש' דבעי דרישה, כיון דמצוות לולב כל שבעה נוהג אפילו בזמן הזה בירושלים מן התורה ואמאי בעי זכר כיון דעדיין המצווה בקיומה עומדת?
[ב] ועוד לדבריו יהיו תוקעין בירושלים בחצוצרות וקול שופר (משנה ראש השנה ג, ג; בבלי ראש השנה כו ע"ב) כדאמר רבא בראש השנה (כז ע"א) כדכתיב: "בחצוצרות וקול שופר הריעו לפני המלך ה' " (תהילים צח, ו), וזה תימא. ...וחלילה לא תהא הוראה כזאת בישראל.
13. הסבר את שתי הטענות של רבנו מאיר שמחה נגד דברי הערוך לנר לגבי החובה ליטול ארבעת המינים בירושלים בכל ימי החג לאחר החורבן?
מקור 8- הרב משה פיינשטיין, שו"ת אגרות משה יורה דעה חלק ד סימן סג
בסוכה דף מא ע"א, על מתני' ד"בראשונה היה לולב ניטל במקדש שבעה ובמדינה יום אחד", נמי פירש הרמב"ם מדינה היא כל העיירות שבארץ ישראל מלבד ירושלים. דמשמע דבירושלים נמי ניטל כל שבעה מדאורייתא. אבל הא אי אפשר כלל לומר כן, דהא צריך להבין מאי טעמא כשבית המקדש היה קיים "היו כל העם מוליכין לולביהן להר הבית בירושלים" כדתנן [משנה ד, ד; סוכה מב ע"ב], ולא לבתי כנסיות שבירושלים - כל אחד למקום שמתפלל - כמו בגבולין. דאף בלא טעם לא היה לן להטריחן להוליך להר הבית, ובפרט שאיכא טעם גדול שבבית הכנסת לא היה עם רב כל כך בכל בית הכנסת... דהרי היו הרבה בתי כנסיות בירושלים…ולכן מוכרחין לומר דהוא משום דכיון שנמצאים בירושלים שיכולין לבא להר הבית - ששם יקיימו בהנטילה גם מצות לולב שבמקדש, הלכו כולן להר הבית.
דמסתבר בפשיטות שלבד המצוה דביום הראשון שאיכא גם בגבולין, איכא במקדש עוד מצוה דנטילת השבעה ימים מקרא ד"ושמחתם לפני ה' אלקיכם שבעת ימים", שחלה גם על יום הראשון. ולא שהוא רק הוספה ליטול במקדש עוד ששה ימים, אלא שהוא מצוה חדשה שנצטוו אלו הנמצאים במקדש לשמוח עם נטילת ד' המינים מדין שמחה בהם, כל השבעה ימים. שממילא גם יום הראשון הוא בכלל מצוה זו. ומצוה דביום הראשון שהוא גם בגבולין אינו מצד ענין שמחה, דהא לשמחה ליכא חילוק בין יום הראשון לשאר הימים דחג הסוכות, דכולן חייבים בשמחה...
ובנטילה אחת כשהוא במקדש ביום הראשון יצא גם מצוה דנטילת לולב שלא מצד השמחה, וגם מצוה זו השניה. ולכן אף שליכא חיוב לבא בשביל זה למקדש כשכבר יצא ידי חובת הראיה, רצה כל אחד מאנשי ירושלים לקיים גם מצוה זו, ולכן הביאו לולביהן מערב שבת להר הבית. ואם גם בירושלים איכא חיוב זה דשמחה בלולב שבעה ימים, לא היה להן להביא להר הבית, והיה יותר טוב שיוליכו לבית הכנסת.
ולכן משמע שהוא טעות סופר בפירוש המשנה להרמב"ם שכתב גם במשנה דלולב כמו בשאר דוכתי שמה שאיתא במתני' שלולב ניטל במקדש כל שבעה, היינו גם בירושלים.
14. מה מוכיח הר"מ פיינשטיין מדברי המשנה: "יום טוב הראשון של חג שחל להיות בשבת מוליכין את לולביהן להר הבית" (משנה סוכה ד, ד; סוכה מב ע"ב), כנגד הפרשנות שהכוונה במילה 'מקדש' היא לכל ירושלים שבין החומות?
15. לפי הר"מ פיינשטיין יש שני הבדלים בקיום מצווה נטילת לולב בבית המקדש לעומת המצווה בגבולין, כתוב את שני ההבדלים.
16. הסבר את דברי המשנה בה מסופר שהיו מוליכין את הלולבים להר הבית. מדוע עשו כך, ומה ההוכחה מכאן שהמילה 'מקדש' מתייחסת להר הבית ולא לכל ירושלים?
17. "ולכן משמע שהוא טעות סופר בפירוש המשנה להרמב"ם"
1. מהי טעות הסופר בפירוש המשניות לרמב"ם?
2. הסבר בלשונך מדוע לדעת הר"מ פיינשטיין יש "טעות סופר"?
 
2. משמעותה הרוחנית של תקנת זכר למקדש
מקור 9- הראי"ה קוק, שו"ת משפט כהן, הקדמה, עמ' טז
"מנא לן דעבדינן זכר למקדש? דאמר קרא: 'כי אעלה ארוכה לך וממכותיך ארפאך נאום ה', כי נדחה קראו לך ציון היא דורש אין לה' (ירמיהו ל, יז), מכלל דבעיא דרישה" (סוכה מא ע"א).
[א] ההבדל בין ארוכה לבין רפואה
לבאר דברי הפסוק על פי דרשת חז"ל זאת, נלע"ד בביאור הבדל שבין ארוכה לרפואה. כי ישנם שני מיני מחלות: חיצוניות ופנימיות, ולהם שני דרכי רפואה. הדרך המעולה לרפוי המחלות הפנימיות היא של רפואות פנימיות, טבעיות, ושבהן הוא להיות קרוב למזון יותר מלרפואה, כדי לחזק את טבע הגוף בעצמו מבלי להוסיף כח זר על הכח הטבעי...
אבל דרך רפואת המחלות החיצוניות ברוב הענינים היא של רפואות חיצוניות שמחוץ לטבע הגוף, כמו חתוך וחבוש וכדומה. אמנם יש מחלות חיצוניות, שמקורן היא מחלה פנימית. אז דרך הרפואה היא במהלך אחד עם המחלה הפנימית שגרמה להן וסבבתן. ונראה שלשון "ארוכה" יפול ביחוד על רפואה טבעית פנימית, לתקן הטבע, ולשון "רפואה" יונח על רפואה חיצונית פעלית גם כן. ולפי זה הארוכה חלוקה מרפואה, שהארוכה דרושה למחלות פנימיות, והרפואה לחיצוניות…
18. מה ההבדל בין "ארוכה" לבין "רפואה", ומה דרך הטיפול במחלה החיצונית והפנימית?
[ב] חורבן בית המקדש – מחלה פנימית ומחלה חיצונית
שתים הנה קוראותינו (=הקורות אותנו) בעוונינו בחורבן בית חמדתנו: מחלה פנימית ומחלה חיצונית. המחלה החיצונית הוא החסרון המורגש, שבית קדשנו ותפארתנו היה לשרפת אש, ואין אנו יכולים לקיים את המצות הרבות הבאות על ידו. וגלותנו מארץ קדשנו, שמתוך כך אנו נשבתים מעבודת ד' בכל המצוות התלויות בארץ ואושרן הנפלא.
ויותר מר מזה הוא המחלה הפנימית של חסרון התורה וידיעתה, שביחוד ע"י העדר קיומנו בפועל את אלה המצות הקדושות, התלויות במקדש ובארץ הקדושה, שאם היינו נוהגים בהן למעשה ודאי היו הלכותיהן מבוררות לנו ועיקריהן היו שמורים בידינו, ומפני מעוט המעשה בהן אבדה עצה ותושיה ביחוד בהלכות הגדולות הללו: וגם לכללות התורה 'הוסרה המצנפת והורם העטרה' (ע"פ יחזקאל כא, לא) כי מלשכת הגזית יצאה תורה לכל ישראל...
19. מהי המחלה הפנימית ומהי המחלה החיצונית של עם ישראל מאז חורבן המקדש?
[ג] לימוד מצוות והלכות הקשורות לבית המקדש
וכאשר ידענו, כי עיקר חורבן בית מקדשנו וסבת גלותנו הי' עזבנו את תורת ד'. כמו שכתוב "על מה אבדה הארץ... ויאמר ה' על עזבם את תורתי" (ירמיהו ט, יא-יב), אנו יודעים כי ע"י שובנו אל תורתנו הקדושה, להגות ולהעמיק ולשום כל מעיננו בה, בא תבא לנו הישועה, כי תבנה עיר על תלה וארמון על משפטו ישב.
וזאת הלא נבין מאד, אשר אף שכל התורה כולה היא שכית החמדה, ובסגולתה תלוי אשרנו וישועת ערי אלהינו, יתרון הכשר נתן לסגולה זאת בהגיוננו במצות הקודש והמקדש וכל התורה התלויות בארץ, אשר ה' אלוקינו דורש אותה. השי"ת נתן בתלמוד תורתנו הקדושה סגולה גדולה שהוא מביא לידי מעשה, כדבריהם ז"ל "גדול תלמוד שמביא לידי מעשה" (קידושין מ ע"ב). גדולת סגולה זאת בעצמה, יש בה חלק הדיוט, אשר בידנו הוא, שהוא אשר למעשים שבידנו לקיימם, ומסגולת התלמוד היא לכונן את הלב ולזרז את הנפש אל קיומם, ויש בה חלק גבוה, הוא של המצות אשר לא בידנו טובנו בהן, מצד רחוקנו מארצנו וחרבן בית מקדשנו. ועליו יתברך לקיים את הברית הכרותה לתלמוד שמביא לידי מעשה.
על כן אם נתעורר ללמוד בשקידה ודעה נכונה את אלה חלקי התורה, שעל הקודש והמקדש נוסדו, יביאנו תלמודם לידי מעשה ע"י חסד עליון הגומר עלינו. 
20. מה הדרך לרפא את המחלה הפנימית, שתסייע לרפא אותנו מהמחלה החיצונית?
[ד] מטרת תקנות "זכר למקדש"
והנה עיני קדשם של חז"ל, אשר היו בעת גלות ישראל מעל אדמתו, מראשית צפו מדאגה מדבר, פן יאמר עם ה', כי אחרי אשר לא עת לקיים לנו העת הזאת את החוקים התלויים במקדש ובארץ מה בצע בלמודם, ויזניחו חלילה את החלק הנכבד הזה, שישועתנו בו תלויה, מהביאו לידי המעשה המיוחד לו. על כן קבעו "זכר למקדש", ועל כן הודיעו אותנו, כי ערך הדברים האלה הוא, לא מצד החובה העצמית. לפי מצב הזמן והמקום, אך כדי לעשות "זכר למקדש", ולא נמלט מלעסוק בתורת החוקים התלויים במקדש ע"י החלק הניתן גם לנו לחובה מדברי חז"ל. גם נתנו בזה הערה לחכמי לב, כי ישמע חכם ויוסיף לקח, כי בין יבין כונתם ז"ל להשאיר אתנו מקצת זכרון מחקי הקודש, למען לא נסיר לבבנו מהגיונם מאפס קיומם בפועל.
מזה נקח מוסר, כי אלה הזכרונות האחדים למקדש לא ללמד על עצמם יצאו כי אם על הכלל כולו יצאו, לזרז רוח נבונינו ושוקדי דלתי תורתנו לשוב לשמור משמרת הקודש בתלמוד כל עניני המקדש והקודש, ובזה נתן יד לעזרת עמנו ונפתח פתח תקוה לישועת ד' לנו, המציץ מן החרכים ומצפה לעת נפנה אליו ונושעה.
21. "מזה נקח מוסר, כי אלה הזכרונות האחדים למקדש לא ללמד על עצמם יצאו כי אם על הכלל כולו יצאו". 
1. "מזה נקח מוסר"- מהו העקרון ממנו נקח מוסר? ומהו המוסר הנלמד מעקרון זה?
2. "לא ללמד על עצמם יצאו כי אם על הכלל כולו", מי הם הפרטים עצמם ומיהו הכלל אליהם הרב קוק מתכוון במשפט זה?
3. מה מלמדים הפרטים על הכלל?
22. "לזרז רוח נבונינו ושוקדי דלתי תורתנו".
1. למי מתכוון הרב קוק במשפט זה?
2. במה יש לזרזם?
סיכום מהלך הלימוד
1.  מדאורייתא לתקנת חכמים (מקורות 1–2)
· בזמן המקדש: מהתורה, מצוות לולב נוהגת שבעה ימים אך ורק בבית המקדש (שנאמר  "ושמחתם לפני ה' אלהיכם שבעת ימים"). בכל שאר הארץ (ב"מדינה" וב"גבולין"), החובה מהתורה ביום הראשון בלבד ("ולקחתם לכם ביום הראשון").
· איסור טלטול בשבת: חכמים גזרו שלא ליטול לולב בשבת (אפילו ביום הראשון) גזירה שמא יוליכנו ארבע אמות ברשות הרבים. בזמן המקדש, במקומות שידעו בוודאות על קביעת החודש, נטלו ביום הראשון שחל בשבת, אך לאחר החורבן השוו חכמים את הגזירה לכולם כדי "שיהיו הכל שווים בדבר זה".
· לאחר החורבן: רבן יוחנן בן זכאי (ריב"ז) תיקן שייטלו לולב בכל מקום כל שבעה ימים – "זכר למקדש". הרמב"ם מדגיש שזו מצווה מדברי סופרים (מדרבנן), וכשיבנה המקדש – יחזרו הדברים ליושנם.
2. מחלוקת הראשונים: איפה עובר גבול המקדש? (מקורות 3–5)
השאלה המרכזית היא מהו הסטטוס של העיר ירושלים (בין החומות) ביחס ללולב:
· שיטת רש"י: "מדינה" היא ירושלים. כלומר, ירושלים נחשבת ככל הגבולין, ובזמן המקדש נטלו בה לולב מהתורה יום אחד בלבד, ורק בתוך בית המקדש עצמו נטלו שבעה ימים.
· שיטת הרמב"ם (על פי הסבר רבנו מנוח): "מדינה" היא שאר ארץ ישראל חוץ מירושלים. מהביטוי "לפני ה'" (בדומה לאכילת מעשר שני ובכור) למדנו שכל ירושלים נחשבת "לפני ה'". לכן, בזמן המקדש, נטלו לולב בכל ירושלים שבעה ימים מהתורה.
3. מחלוקת האחרונים: דין ירושלים בזמן הזה (מקורות 6–8)
לאור שיטת הרמב"ם שכל ירושלים נחשבת כמקדש, נחלקו האחרונים לגבי המציאות בימינו (לאחר החורבן):
· ה"ערוך לנר" (הרב עטלינגר): מחדש שבזמן הזה, מי שנמצא בירושלים נוטל לולב שבעה ימים מהתורה! סברתו נשענת על פסק הרמב"ם ש"קדושת ירושלים קדשה לשעתה וקדשה לעתיד לבוא" (השכינה לא זזה משם), ולכן גם כשהמקדש חרב, קדושת ירושלים והגדרתה כ"לפני ה'" קיימות, ושמחת המצווה לא בטלה.
· רבי מאיר שמחה מדווינסק ("אור שמח"): דוחה את ה"ערוך לנר" בתוקף רב וקורא לזה "שיבוש". טענותיו: א. אם המצווה בירושלים עדיין נוהגת מהתורה, מדוע תיקן ריב"ז תקנת "זכר למקדש"? הרי המצווה עצמה קיימת בפועל! ב. אם דינה של ירושלים שומרת על דין כדין המקדש לחלוטין, היה עלינו גם לתקוע בה בשופר ובחצוצרות יחד כבמקדש, ודבר זה לא יעלה על הדעת.
· הרב משה פיינשטיין ("אגרות משה"): טוען שחלה כאן "טעות סופר" בנוסח פירוש המשניות לרמב"ם. הוא מוכיח מהמשנה שהעם היה מטריח את עצמו להוליך את הלולבים מכל בתי הכנסת בירושלים אל הר הבית בערב שבת. אם כל ירושלים נחשבת כבית המקדש למצוות שבעה ימים, לא היה צורך להביאם להר הבית. הוא מסביר שמצוות שבעה ימים במקדש היא מצווה חדשה של "שמחה מיוחדת בלולב", והיא שייכת רק להר הבית ולא לכל העיר.
משמעותה הרוחנית של תקנת "זכר למקדש" (מקור 9 – הראי"ה קוק)
הרב קוק זצ"ל מסביר את הפסוק "ציון היא דורש אין לה – מכלל דבעיא דרישה" ואת תקנות חכמים זכר למקדש:
· ההבדל בין ארוכה לרפואה: "רפואה" היא טיפול חיצוני וסימפטומטי במחלה חיצונית. "ארוכה" היא ריפוי פנימי, יסודי וטבעי, שמחזק את כוחות הגוף מבפנים.
· החורבן כמחלה: לחורבן יש פן חיצוני (חורבן הבית הפיזי, גלות וביטול המצוות המעשיות) ופן פנימי, חמור בהרבה: שכחת התורה, היחלשות רוחנית ואובדן בהירות ההלכה כתוצאה מכך שאיננו מקיימים את מצוות המקדש והארץ בחיי היום-יום.
· התרופה והמוסר: כדי לרפא את המחלה הפנימית, עלינו "לדרוש את ציון" באמצעות לימוד מעמיק של הלכות קודש ומקדש. חכמים לא קבעו את תקנות "זכר למקדש" (כמו נטילת לולב שבעה ימים בגבולין) רק כדי שנזכור באופן פסיבי את העבר, אלא כדי לשמור על החיבור האקטיבי שלנו למקדש ולמצוותיו.
· השורה התחתונה: הפרטים הללו (התקנות הבודדות) מלמדים על הכלל כולו – הם נועדו לזרז את תלמידי החכמים והלומדים לעסוק בתורת המקדש, ובכך להכין את התשתית הרוחנית וההלכתית לבניינו המהיר במהרה בימינו.

 
על הסוגיה
"ולירושלים עירך ברחמים תשוב", "שיבנה בית המקדש במהרה בימינו": אנו מתפללים תפילות רבות לשיבת השכינה לירושלים ולמקדש. שלוש פעמים בכל יום בכל תפילת עמידה, בראשי חודשים ובמועדים בתפילת מוסף, ואף לאחר שאדם אוכל להשביע את רעבונו, בברכת המזון ("ובנה ירושלים עיר הקדש במהרה בימינו") ובברכה מעין שלוש ("והעלנו לתוכה ושמחנו בבניינה").
תפילות וברכות אלו מעוררות כיסופים גדולים לבנינה של ירושלים והמקדש, אבל לשם כך צריך להתכונן. לא מספיק רק להתפלל, אלא ועלינו להכין גם את התשתית הרוחנית כדי שהתפילות והברכות לא יהיו כצפצוף הזרזיר. במשך שנות הגלות הארוכות, העיסוק בעניינים אלה היה מועט, בהשוואה לתחומי הלכה אחרים שאותם קיימו כל העת. האתגר של דורנו, הדור ששב לציון ובונה מחדש את ארצו ומדינתו, הוא לעסוק גם בזה.
בעקבות מחלוקת האחרונים אודות נטילת לולב בירושלים בימינו ומעמדה, ניתן לזהות מחלוקת עמוקה בדבר קדושתה של ירושלים ונוכחות השכינה בה בימינו. מחד, קיימת עמדה הרואה את ירושלים, עיר הקודש והמקדש, כמקום שכינה ממשי גם היום. גם בימינו, כאשר בית המקדש חרב, ניתן להיות "לפני ה' ", וממילא גם לשמוח שמחה מלאה. מאידך, יש האומרים שללא ביהמ"ק אין אנו "לפני ה' " בירושלים. הנוכחות האלוקית נעדרת מירושלים עד לבניין בית המקדש, וירושלים זהה במובן זה לכל הארץ, כמקום שאין הוא 'לפני ה'.
תקנות "זכר למקדש": רבן יוחנן בן זכאי תיקן ליטול את ארבעת המינים שבעה ימים במדינה זכר למקדש, ורבי יוחנן ראה בזה קריאה גדולה לדרוש לציון, ולעורר כל העת את הרצון לחדש את בניינה. מצוות נוספות מדרבנן שתוקנו לאחר החורבן, אף הן "זכר למקדש". בגמרא נזכרו כמה תקנות מעין אלו: הקפת המזבח ובימת בית הכנסת עם ארבעת המינים (סוכה מג ע"ב); כריכת מצה ומרור בליל הסדר (פסחים קטו ע"א); ספירת העומר (מנחות סו ע"א), ועוד.
במהלך הדורות נוספו עוד: הדלקת מנורת חנוכה בצד הדרומי של בית הכנסת זכר למנורה שהייתה בצד דרום בבית המקדש; זכר למחצית השקל; זכר לשמחת בית השואבה; זכר למצוות הקהל; ועוד. תקנה נוספת הוזכרה בסוגייתנו בהקשר של מצוות העומר: "מהרה יבנה המקדש".
יש תקנות אחרות שמטרתן היא "זכר לחורבן" – השארת אמה על אמה ללא צבע בבית, שבירת כוס בעת חתונה ועוד. אלו נועדו לעורר את הצער על חסרונו של המקדש, ואת הידיעה, בעת שמחה פרטית, שהשמחה אינה שלמה. מטרת התקנות הללו היא להנכיח בתודעתנו את מקומו של בית המקדש. הצער על חורבנו, הכיסופים והרצון לבניינו, ומחשבות לקראת היום שאחרי בניינו.
נטילת ארבעת המינים מדי יום ליד הכותל המערבי: כאמור, לפי הרמב"ם ייתכן שגם לאחר החורבן יש מצווה מן התורה ליטול ארבעת המינים בכל ימי החג בתוך ירושלים שבין החומות. יש הנוהגים להגיע בכל יום מימי חג הסוכות לכותל המערבי או לעיר העתיקה, וליטול שם ארבעת המינים. כך מסופר על הרב יחזקאל אברמסקי (מופיע בספרו של הרב משה שטרנבוך, מועדים וזמנים חלק ח, השמטות לחלק ב סימן קכב), על הרב יוסף שלום אלישיב (מופיע בספרו של הרב יוסף אפרתי, "נטילת לולב בירושלים", תורה שבעל פה, לח [תשנ"ז], עמ' קה; הרב יוסף ליברמן, שו"ת משנת יוסף ז, קכד), הרב עובדיה יוסף היה נוהג כך מספר שנים (חזון עובדיה סוכות עמ' שלח). ועוד. יש בכך ביטוי לצורך "לעשות עוד", לא רק בתור זכר למקדש, אלא כדי לקיים את המצוות הקשורות למקדש כחובה מהתורה. אמנם אחרונים רבים לא הסכימו לחידושו של הערוך לנר ולא ראו צורך ליטול לולב בכל יום בעיר המוקפת חומה (הרב עובדיה יוסף שם; הרב שלמה זלמן אויערבך, שו"ת מנחת שלמה ב, נ; הרב אליעזר וולדינברג, שו"ת ציץ אליעזר י, ב; הרב יעקב אריאל, "לולב בירושלים בזמן הזה", שו"ת באהלה של תורה, חלק ה, עמ' 389-377, ועוד).

